Vesti online / Srpski informativni portal / Sibir stigao u Evropu\nE.V. i agencije\nBitka sa snegom: Zimska služba na deonici Berlin - Potsdam\nAndreas Fridrih, portparol nemačke meteorološke službe, najavljuje teške zimske uslove. "Sav sneg koji padne ostaje na putevima, jer su temperature veoma niske, a tako će ostati i narednih dana."\nU glavnom gradu je zabeležena i prva žrtva zime - u dvorištu stambene zgrade u četvrti Krojcberg se na temperaturi od oko minus 10 stepeni smrzao 50-godišnji muškarac koji je bio pijan i za kojeg se pretpostavlja da je bio beskućnik.\nNajniže temperature su protekle noći zabeležene u alpskim predelima na jugu Nemačke - preko minus 20 stepeni.\nBern: Biciklom i po zimi\nI na severu je ledeno, pa je samo u Hamburgu u noći između subote i nedelje bilo 25 udesa. Na najvišem vrhu u Hesenu, Vezerkrupe, u toku vikenda palo je preko 30 centimetara snega, a na skijaškim stazama u Saksoniji ima ga preko pola metra.\nŽestok mraz ovog vikenda bio je i u Češkoj, gde su noću temperature padale i na minus 27 stepeni, a taj hladni talas odneo je tri života na istoku i severoistoku zemlje. Od mraza su stradala i trojica muškaraca u susednoj Poljskoj.\nLed na pistama\nZimsko vreme otežalo je i vazdušni saobraćaj na aerodromu u Frankfurtu. Bilo je zakašnjenja kod mnogih poletanja i sletanja, a neki letovi su morali da budu otkazani. Preporučeno je svim putnicima koji kreću na ovaj aerodrom da pre polaska provere na internetu red letenja i obaveste se o eventualnim izmenama. Slično upozorenje izdali su i aerodromi u Berlinu, gde su službe čistile piste tokom cele noći. Ovakvo vreme ostaće i tokom naredne nedelje, kažu meteorolozi.\nU Švajcarskoj je tokom vikenda, noću zabeležena najniža temperatura od skoro 30 stepeni ispod nule. U Kantonu Švic (centralnom delu zemlje) bilo je minus 29,3 stepena, a u skijaškom centru Sent Moric, temperatura je bila minus 23. Zbog jakih snežnih padavina data je uzbuna zbog mogućih lavina u alpskom području.


EU - SAD: Otvoreno nebo povećava konkureciju avio-kompanija\nEvropski ministri transporta su danas dali zeleno svetlo za sporazum koji, po mnogima, otvara vrata slobodnijem protoku ljudi i roba izmedju Unije i Amerike - otvoreno nebo će povećati konkureciju avio-kompanija, učestalost letova izemdju dva kontineta i , nadati se, sniziti cenu karata.\nDanas su ministri trasporta EU jednoglasno digli ruke u korist sporazuma koji doslovno otvara nebo izmedju Evrope i Amerike - sada će svi evropski avio -prevoznici, ukoliko to žele, moći sa bilo koje evropske destinacije da lete za bilo koji grad u Americi - sporazum, koji je imao snažnui podršku Evropske komisije, trebao bi kao rezultat da ima više letova, snažniju konkurenciju i nižu cenu karata za prekookeanske letove.\nProtivili su mu se dugo Britanci, čiji British Airways je imao dominaciju u povezivanju Evrope i Amerike - kao ustupak njima, prvobitni plan da sporazum stupi na snagu oktobra ove godine, izmenjen je kako bi se najvećem britanskom avio prevozniku dalo vremena da se prilagodi novim uslovima. Tako se novi uslovi letova mogu očekivati od marta naredne godine. Evropski komesar za transport, Jacques Barrot, daje sporazumu veliku ekonomsku i političku važnost- veruje se da će , kada stupi na snagu, pomoći otvaranju novih mesta a ukupni efekti od njegove primene se procenjuju na 12 milijardi eura, kao i porast broja putnika u narednih pet godina za 44 procenta, ili 26 miliona putnika.\nVeć se javljaju i kritičari - neki od predstavnika avio-kompanija tvrde da sporazum nije do kraja otvorio nebo, posebno ne američko - prema tek postignutom dogovoru, Evropljani će moći da lete do bilo kojeg američkog grada, ali ne i da prevoze putnike u unutrašnjem američkom avio saobraćaju, dok takvog ograničenja za američke avio-prevoznike na evropskom tlu nema. Ipak, većina prvih reakcija na tek postignuti sporazum je pozitivna, a ekonomske analize pokazuju da se ovim otvara nova stranica, ne samo u avionskom saobraćaju izmedju dva kontinenta, već da je reč o ekonomskoj prilici kakvu ne treba propustiti.


SPS: Gradonačelnica ucenjuje građane – Semendria\n24. februar 2014. DRUŠTVO – Izvor: smederevskenovine.rs – Srpska napredna stranka i njeni aktivisti maltretiraju građane Smedereva svojim dolascima na vrata i presretanjem na ulici traženjem potpisa za podršku prvom potpredsedniku Vlade Srbije Aleksandru Vučiću, izjavio je na konfereniciji za novinare Saša Momić, funkcioner lokalnog SPS-a.\n– Poručujumo građanima Smedereva da se ne ljute na te aktiviste i te ljude, jer je veliki broj njih ucenjen radnim mestom, veliki broj njih zaveden obećanjem o zaposlenju, a neki imaju i opipljivije materijalne interese što to rade. Mi nemamo čega da se stidimo, imamo šta da afirmišemo, imamo kandidate i hrabrosti da uđemo u narod i da sa njim razgovaramo – istakao je Momić.\nNavodi i da se ovih dana vodi prljava kampanja protiv SPS zbog problema sa grejanjem, jer se čitava odgovornost za to prebacuje na ovu partiju i njene kadrove, iako je, tvrdi ministarstvo energetike još u avgustu prošle godine naložilo da je osnivač, odnosno lokalna samouprava, odgovorna za rad javnih preduzeća zadužena za grejanje građana.\n-Ne može preko usluga javnog stambenog da se vodi socijlna politika, jer cena grejanja ne prati cenu mazuta i tu razliku mora neko da plati, a to je dužnost grda. Najsiromašniji i penzioneri su redovne platiše, a najneredovnije platiše su mnogi koji rade u javnom sektoru, neki od njih nekada su bili direktori javnih preduzeća – kaže Momić.\nMomić tvrdi i da su mediji u gradu pod kontrolom gradonačelnice i SNS-a.\n-Rad medija isključivo se kreira iz kabineta gradonačelnice odnosno SNS-a, a to nije dobro, bez obzira da li se radi o javnom preduzeću ili privatnim medijima, jer se oni finansiraju novcem građana, iz budžeta grada. Milsim da bi bilo korektno da svi imamo istu priliku u ovoj izbornoj kampanji, a ne da se favorizuju jedna ličnost – zaključuje Momić.\n« “Gradonačelnica huška građane protiv toplane”\n“Železara ne sme da stane” »


Zahvaljujući „Zavetu“ neguju se vekovne veze između dva naroda, a mnogi Semberci uspeli su da se zaposle u ruskim firmama. Kursevi su samo jedna od aktivnosti udruženja koje je pre više od deceniju osnovano s ciljem da neguje tradiciju, kulturu i običaje srpskog i ruskog naroda i tako jača njihove vekovne veze. Kursevi se organizuju u saradnji sa Ruskim domom u Beogradu.\n- Proteklih godina privukli su brojne polaznike, ljubitelje ruskog jezika i književnosti, ali i onih koji žele da obnove znanje ruskog jezika - kaže sekretar Udruženja “Zavet” Slobodan Trifković.\nKaže da obučavaju kandidate za polaganje sertifikata na različitim nivoima kurseva ruskog jezika - niove A1, A2 i B1.\n- Do sada je više stotina kandidata steklo sertifikate koji su međunarodno priznati . Mnogi od njih su sa tim sertifikatom uspeli da se zaposle u ruskim firmama ili prekookenaskim brodskim kompanijama - kaže Trifković.\nIzložba fotografija “Beli dani, bele noći”, gostovanje folklornih ansambala i filharmonije iz Sankt Peterburga, samo su neki od sadržaja koje je organizovalo Udruženje “Zavet”. Sa prijateljima iz Moskve i Peterburga neguju saradnju u svim oblastima.\nPredsednik Udruženja srpsko-ruskog prijateljstva ”Zavet'' Savo Cvjetinović kaže da su ruski i srpski narod povezani vekovima neraskidivim vezama.\n- Deo smo jednog korena, slovenskog korena i vrlo slične kulture. Pojam slovenske duše najviše se vezuje za Ruse i Srbe. Zato je vrlo važno čuvati te odnose, jer ćemo negovanjem prijateljstva dublje proniknuti u našu vekovnu saradnju i veze kroz istoriju – ističe Cvjetinović. Saradnja ruskog i srpskog naroda otvara vrata i privrednom razvoju Semberije.\nBijeljinski privrednik Srđan Tekić dugo godina bio je na čelu Fabrike “Elvako”.\n– Izvozili smo godišnje oko 10.000 tona elektroda na rusko tržište ali nažalost, poslednji rat nas je onemogućio u tome. Potencijal ruskog tržišta je ogroman, a njihova i naša industrija i tada su bile povezane jakim vezama. Ako makar delić te saradnje bude obnovljen, naša privreda bi imala odličan razvojni zamajac - kaže Tekić.\nIz udruženja “Zavet” najavljuju tokom februara i izložbu fotografija “Deca Donbasa” i gostovanje ansambla “Debronjovka” iz Moskve, a nastojaće i da organizuju i nastupe kulturno-umetničkih društava iz RS u Rusiji.\nUdruženje “Zavet” iniciralo je i izgradnju spomenika u Višegradu za 40 ruskih dobrovoljaca stradalih u poslednjem otadžbinskom ratu. Članovi njihovih porodica nekoliko puta godišnje posećuju Bijeljinu i druge gradove u Srpskoj.\n– U poslednjih 200 godina ovde nije bilo nijednog rata koji je prošao bez ruskih dobrovoljaca. Stalno nam šalju poruku da nismo sami i da je ruski narod uvek uz nas - kaže Cvjetinović.


Kini dugujemo 830 miliona eura – Bankar.me\nKini dugujemo 830 miliona eura\nFebruary 9, 2021 Članci, CRNA GORA, MAKRO, SVE VIJESTI Leave a comment\nDržavni dug Crne Gore iznosi nešto više od četiri milijarde eura, a od tog duga skoro četvrtina otpada na zajmove dobijene preko Kine. Na osnovu podataka Ministarstva finansija i analize “Izloženost Crne Gore uticaju Kine“, koju je pripremio Centar za demokratsku tranziciju (CDT), može se zaključiti da ukupan dug Crne Gore prema Kini iznosi oko 830 miliona eura. To se odnosi na zajam od 944 miliona dolara za autoput Bar-Boljare od kineske Eksim banke, kao i kreditni aranžman sa istom bankom za nabavku brodova za dvije državne kompanije Crnogorsku plovidbu i Barsku plovidbu. Dug po osnovu ova dva kreditna aranžmana iznosi milijardudolara, a kada se konvertuje u eure to je iznos od 830 miliona eura. Kredit za brodove, doduše nije uzela Vlada, ali je garantovala za njega Braskoj i Crnogorskoj plovidbi koje te kredite godinama nisuu stanju da vrate. Polovinom januara je, nakon pregovora sa Kinezima, jedva izbjegnuto plaćanje garancije u iznosu od oko 55 miliona dolara.\nIstraživanje CDT-a je pokazalo da će Crna Gora biti pod značajnim opterećenjem u narednim godinama zbog velikog duga prema Kini za projekat autoputa Bar-Boljare, koji gradi kineska kompanija CRBC.\n– Fiskalni i upravljački rizici koji proističu iz rastuće zavisnosti od Kine mogli bi ugroziti geostratešku orijentaciju Crne Gore i njen demokratski razvoj, to je glavni zaključak analize “Izloženost Crne Gore uticaju Kine”.\nRadi se o izvještaju koji se bavi analizom kineskog uticaja u Crnoj Gori sa ekonomskog stanovišta, sa fokusom na problem korozivnog kapitala, termina kojim se označava finansiranje koje je nedovoljno transparentno, odgovorno i tržišno orijentisano.\n– Prvi veći poslovni aranžman između Kine i Crne Gore bila je direktno ugovorena nabavka brodova za dvije državne kompanije, Crnogorsku plovidbu i Barsku plovidbu. Tokom 2010. i 2013. godine, Vlada Crne Gore je kineskim pomorskim kompanijama izdala državne garancije u vrijednosti od 93,7 miliona dolara za nabavku četiri broda, što je činilo otprilike dva procenta BDP-a. Kreditni aranžmani realizovani su u saradnji sa kineskom kompanijom Poly Techologies koja je sagradila brodove, dok je kredit obezbijedila kineska državna Eksim banka. Ugovorom je definisano da će u slučaju spora o isplati garancija arbitraža biti organizovana u Pekingu. Prema pisanju medija, crnogorska vlada nije sprovela adekvatnu ekonomsku analizu isplativosti ovog projekta. Kritičari vlasti upozoravali su da će značajan dio državnih garancija na kraju morati da plate građani Crne Gore, i to u vrijeme najgore finansijske krize u zemlji. Drugi veliki ugovor između Kine i Crne Gore sklopljen je u februaru 2014. godine za izgradnju najvećeg infrastrukturnog projekta u Crnoj Gori projekta izgradnje autoputa Bar-Boljare. Dionica dužine 41 kilometar koju gradi China Road and Bridge Corporation (CRBC) je dio rute od 170 kilometara koja će se protezati od jadranske luke Bar do granice Crne Gore sa Srbijom, navodi se u analizi.\nOsim infrastrukturnih projekata, kineske kompanije polako ulaze i u energetski sektor Crne Gore. Crnogorska energetska kompanija Elektroprivreda Crne Gore (EPCG) dodijelila je 2019. godine projekat ekološke rekonstrukcije Termoelektrane Pljevlja konzorcijumu kineskih kompanija, i to kompanijama Dongfang Electric International, Bemaks, BB solar (čiji je suvlasnik Blažo Đukanović, sin crnogorskog predsjednika Mila Đukanovića) i Permonte.\n– Projekat vrijedan 54,4 miliona eura uključuje ugradnju postrojenja za odsumporavanje i denitrifikaciju, unapređenje rada elektrofilterskog postrojenja, izgradnju sistema za prečišćavanje otpadnih voda i rekonstrukciju unutrašnjeg sistema transporta pepela i šljake, navodi se u analizi.\nZnačajan dio investicija potiče sa ofšor destinacija\nOd obnove nezavisnosti 2006. godine, priliv stranih direktnih investicija (SDI) je bio važan pokretač ekonomskog razvoja Crne Gore. Najznačajnije investicije stigle su iz Italije, Rusije, Srbije, Kipra, a odnedavno i iz Ujedinjenih Arapskih Emirata, Azerbejuana, Kine i Sjedinjenih Američkih Država. Azerbejdžan je prvi po ulaganjima u Crnu Goru, a zatim slijede Kina i Rusija.\nZnačajan dio investicija potiče iz ofšor finansijskih centara navodi se u analizi CDT-a. Prema radnoj definiciji MMF-a, ofšor centar je država ili jurisdikcija koja pruža finansijske usluge u mjeri koja je nesrazmjerna veličini i finansiranju svoje domaće privrede.\nPreporuka koja se daje u izvještaju glasi da Crna Gora treba da uspostavi efikasan mehanizam za provjeru investicija.\n– Mehanizam kontrole investicija mora biti jasno usklađen sa strateškom orijentacijom zemlje ka članstvu u EU i NATO. U isto vrijeme, potrebno je s oprezom razmotriti mogućnst da bi korozivni kapital i prljavi novac, takođe, mogli ući u Crnu Goru preko ofšor jurisdikcija. Ne smije se dozvoliti korišćenje ovakvih rupa u zakonu pri ugovaranju kapitalnih projekata od javnog značaja, piše u analizi.\nPOJMOVIdug kini Kina kineski kredit\nPrevious Hjundai nije više u pregovorima sa Eplom, sunovrat akcija\nSljedeći Robert Downey Jr. pokrenuo rizične fondove za ulaganje u održivu tehnologiju\nKineska ekonomija zabilježila ogroman rast od 18,3 posto\nPisonero: Brisel nudi pomoć Crnoj Gori u rješavanju pitanja duga Kini


Srbi mogu da letuju u Crnoj Gori, ali samo ako papreno plate - 27.07.2020, Sputnik Srbija\nGrađani Srbije mogu da letuju u Crnoj Gori, iako je ta država zatvorila granice za ulazak državljanima naše zemlje, ali samo ako papreno plate odlazak na... 27.07.2020, Sputnik Srbija\nNisam letovo od kad je Milo na vlasti a ne bih kod njega letovao ni da mi plati.\nDragan K, Ako neko želi lepo da se odmori i opusti na letovanju, od CG samo Ulcinj. Tu žive ljudi koji umeju da ugoste. Ostatak obale, fuj, nikada više. Dušmanu to ne bih poželeo.\n13:20 27.07.2020 (Osveženo: 13:22 27.07.2020)\nU merama i preporukama Vlade Crne Gore navodi se izuzetak za putnike iz Srbije kojim mogu da uđu u ovu zemlju, piše B92.\nUlazak u zemlju dozvoljen je privatnim avionima, uz negativan PCR test, ne stariji od 72 sata, i rezervaciju u hotelskom smeštaju.\nPojedini mediji preneli su da naše javne ličnosti letuju u Crnoj Gori uprkos zabrani, što je izazvalo znatiželju na koji način je to moguće. Prema merama crnogorske vlasti, za razliku od velike većine građana Srbije, ulazak u Crnu Goru ipak je moguć onim imućnijim.\nU merama i preporukama Vlade Crne Gore nalazi se i odgovor na pitanje kako se ovog leta provoditi na Crnogorskom primorju, to jest spominju se i putnici iz Srbije u odeljku „Ulazak u Crnu Goru - izuzetak - nekomercijalni i povremeni vazdušni saobraćaj (tzv. generalna avijacija)“.\n22 Jul 2020, 20:52\n„Ukoliko vazduhoplov dolazi iz Republike Srbije putnici i posada moraju prilikom ulaska u Crnu Goru posedovati negativan PCR test na SARS-KoV-2 ne stariji od 72 sata, izdat od registrovane laboratorije, u skladu sa preporukama Instituta za javno zdravlje Crne Gore i posedovati rezervaciju u hotelskom smeštaju ako borave u Crnoj Gori. Operator vazduhoplova mora 48 sati pre planiranog leta podneti operatoru aerodroma zahtev za odobrenje leta koji, pored redovnih informacija, mora sadržati i ime i prezime putnika i posade, ako boravi u Crnoj Gori pri čemu operator aerodroma zadržava pravo da odobri ili ne odobri let“, navedeno je na sajtu Vlade Crne Gore.\nDalje je navedeno da prema ovim putnicima se nakon ulaska u Crnu Goru preduzimaju mere zdravstvenog nadzora, u skladu sa preporukama Instituta javno zdravlje Crne Gore. Za dolazak/odlazak putnika od putničkog terminala do smeštaja potrebno je organizovati poseban transport, u skladu sa preporukama Instituta za javno zdravlje Crne Gore.\nIznajmljivanje privatnog aviona košta najmanje 2.000 evra, piše B92.\n27 Jul 2020, 17:362


Predsjednica Republike Srpske primila u nastupnu posjetu ambasadora Narodne Republike Kine u BiH – Predsjednik Republike Srpske | Željka Cvijanović\nPredsjednica Republike Srpske Željka Cvijanović primila je danas, u svom kabinetu, u nastupnu posjetu ambasadora Narodne Republike Kine u BiH Ji Pinga.\nNa sastanku je razgovarano o aktuelnim političkim i ekonomskim temama u Republici Srpskoj, u svjetlu unapređenja privredne i kulturne saradnje Srpske i Kine.\nPredsjednica Cvijanović je istakla da su pozitivna iskustva sa kineskim kompanijama u realizaciji značajnih projekata u oblasti saobraćajne infrastrukturne, energetike i zdravstva, doveli do sve veće zainteresovanosti kineskih investitora za ulaganja u Srpsku.\nSagovornici su istakli da uvođenje bezviznog režima između Kine i BiH otvara prostor za intenziviranje saradnje u oblasti turizma i obrazovanja, čime bi se, kako je istaknuto, dodatno unaprijedio prijateljski odnos Republike Srpske i Kine.\nZajednički je ocijenjeno da intenziviranje saradnje u oblastima od obostranog interesa treba i dalje biti u fokusu odnosa Srpske i Kine.\nTokom sastanka, kojem je prisustvovao i predsjedavajući Predsjedništva BiH Milorad Dodik, razmijenjena su mišljenja i o drugim aktuelnim ekonomskim i političkim temama u Republici Srpskoj i BiH, sa osvrtom na protekle opšte izbore, a sagovornici su izrazili očekivanja da će vlast na svim nivoima u BiH biti formirana što prije.\nOvom prilikom, predsjednica Republike Srpske poželjela je ambasadoru Narodne Republike Kine dobrodošlicu i uspješan nastupajući mandat.


Nakon obuke u Ženskom edukacionom centru lakše do posla - Info022\nNakon obuke u Ženskom edukacionom centru lakše do posla\nBy urednik on\t 26/06/2017 Kategorija info, Kategorija Ruma\nAmerička agencija za međunarodni razvoj (USAID), predstavnici Opštine Ruma i kompanije Insert doo svečano su obeležili uspehe dvogodišnjeg programa unapređenja veština radne snage koji je ponudio programe obuke nezaposlenim ženama u Sremskom okrugu.\nProjekat se zasnivao na javno-privatnom partnerstvu sa firmom Insert doo i Opštinom Ruma, koje su zajedničkim snagama osmislile model koji se bavi potrebama za radnom snagom na lokalnom nivou.\n“USAID je sa ponosom podržao projekte koji su zajedno sa vladom Srbije i privatnim sektorom radili na unapređenju kako ekonomskog razvoja tako i poslovnog okruženja za razvoj privatnog sektora”, istakla je Lora Pavlović, direktorka Kancelarije za demokratski i ekonomski razvoj u USAID-u.\nU prethodnih 12 meseci, 23 žene je pohađalo kurseve iz oblasti proizvodnje obuće, dok je 21 dobila posao odmah nakon završetka obuke; 20 žena je završilo početni kurs poznavanja informacionih tehnologija, a 19 njih je završilo početni i niži srednji nivo poznavanja engleskog jezika. Ukupno, 62 nezaposlene žene su završile kurseve obuke u Ženskom edukacionom centru.\n„Opština Ruma planira da nastavi podršku Ženskom edukacionom centru i njegovim tekućim i budućim aktivnostima usmerenim ka drugim sektorima privrede koji imaju snažan potencijal za razvoj, uključujući i partnerstva koja se fokusiraju na uklanjanje prepreka zapošljavanju i razvoju privatnog sektora”, rekao je Stevan Kovačević, presednik SO Ruma.\nŽarko Kojić, direktor firme Insert doo kazao je da centar nudi kurseve obuke koji su u skladu sa utvrđenim potrebama u Sremskom okrugu u oblasti proizvodnje obuće, zajedno sa programima obuke u oblasti tzv. “mekih” veština, kao što su poznavanje engleskog jezika i informacionih tehnologija.\nIzvor – Ruma.rs


KAKO IZGLEDA RAD U JAVNOM I PRIVATNOM SEKTORU Mladi slušali iskustva profesionalaca | Banjaluka.net\nKAKO IZGLEDA RAD U JAVNOM I PRIVATNOM SEKTORU Mladi slušali iskustva profesionalaca\nNa Ekonomskom fakultetu Univerziteta u Banjaluci organizovana je jednodnevna konferencija “Smart Start”, koja je okupila preko 60 srednjoškolaca i studenata.\nKroz višesatno druženje svi prisutni su imali priliku čuti karijerne priče iskusnih profesionalca iz sfere privatnog i javnog sektora, ali i međunarodnih finansijskih institucija.\nKako su rekli sa Ekonomskog fakulteta, govornici su sa mlađim kolegama podijelili svoje profesionalne i lične priče od studentskih dana do uspješnih menadžerskih pozicija. Jedan od njih bila je i Bobana Čegar, ekonomista iz Međunarodnog monetarnog fonda (MMF) i donedavni viši asistent na Ekonomskom fakultetu, koja je podijelila svoju priču od dana kada je bila najbolji student i dobitnik zlatne plakete, preko iskustava tokom usavršavanja kroz međunarodne programe u Sloveniji, Njemačkoj i Austriji do sadašnjeg posla u kancelariji MMF-a u BiH. Bobana je mladima ukazala da je karijerni razvoj usko vezan za znanje, trud i zalaganje te da je ekonomija kao zanimanje dovoljno širokoprofilisana za budućnost te samim tim sjajan karijerni izbor.\nDarko Milunović, viši asistent na Ekonomskom fakultetu i jedan od izvršnih direktora Elektroprivrede RS, je mladima govorio o tome koliki je značaj kontakata i ostvarenih pozitivnih utisaka kod saradnika za sve buduće angažmane. Darko je pričao o svojim počecima koje je imao kao demonstrator na predmetu Statistika, te karijernom putu počevši od povremenih angažmana do uspješne menadžerske karijere u velikom sistemu kao što je Elektroprivreda RS.\nDragana Višekruna, menadžer razvoja poslovanja i asistent direktora za finansije u privatnoj kompaniji je kroz prezentaciju baziranu na vlastitom iskustvu govorila o svojim počecima radeći kao promoter ove kompanije, a kasnije i student praktikant, ali i situacijama i poslovnim odlukama koje donosi danas kao dio menadžment tima. Savjetovala je studente da i najsitniji posao trebaju raditi sa jednakom predanošću kao i one najveće, dodajući da svaki, bar minimalno, kvalitetniji i posvećeniji pristup rješavanju poslovnih obaveza vodi boljoj karijeri i otvara neka nova vrata za karijeru u budućnosti. Dragana je, takođe, mladima pojasnila koje su to sve prednosti karijere u privatnom sektoru kao i koliko ozbiljne kompanije vode računa o kvalitetnim radnicima.\nNakon prezentacija govornici, srednjoškolci i studenti sunastavili neformalno druženje kada su imali priliku postaviti pitanja iskusnim profesionalcima, dobiti koristan savjet, te riješiti neke od nedoumica koje trenutno imaju.\n“Smart Start” je održan u suorganizaciji Ekonomskog fakulteta Univerziteta u Banjaluci i Centra za razvoj karijere u sklopu projekta “Fabrika znanja” podržanom od strane Ambasade SAD u BiH.


VIDEO: Navijači Zvezde vređali rukometaše Novog Pazara na nacionalnoj osnovi, reagovala i poverenica | Novosadski informativni portal 021\nAutor: Fonet, Nova S\n16:02 > 16:09\nNaime, tokom čitave utakmice navijači Zvezde vređali su goste iz Novog Pazara na nacionalnoj osnovi, navode iz tabora Novog Pazara.\nOni kažu da će, ukoliko nadležni ne odreaguju, naknadno odlučiti o eventualnom napuštanju lige.\n"Ukoliko se ne pokrenu drastične mere protiv delegata utakmice koji je na sve ovo ćutao, Upravni odbor će doneti hitnu odluku da li vredi nastaviti takmičenje tamo gde se šovinizam i nacionalizam javno promovišu. Povici: Ratko Mladić, poturice, uvredljiv transparent koji nije sklonjen, šovinističke pesme na verskoj osnovi su skandalozne i neprihvatljive", navodi se u objavi Pazaraca.\nPoverenica za zaštitu ravnopravnosti: "Ovakvi incidenti se ne smeju tolerisati"\nPoverenica za zaštitu ravnopravnosti Brankica Janković osudila je ponašanje dela navijača Crvene zvezde i ocenila da njihovi povici i transparenti podstiču diskriminaciju na osnovu nacionalne i verske pripadnosti i izazivaju strah i neprijateljsko okruženje.\n"Srbija je država svih njenih građana bez obzira na nacionalnu ili versku pripadnost i ovakvi pojedinačni incidenti se ne smeju tolerisati", poručila je Janković.\nOna je dodala da su objave organizacije Narodna patrola na društvenim mrežama koje su uperene protiv migranata, ali i građana Srbije čije su fotografije javno objavljene, nedopustive i zakonom zabranjene.\n"Ti incidenti nanose štetu celom društvu koje je mnogo puta dokazalo da prihvata i poštuje sve naše građane i građanke bez obzira na razlike po bilo kom osnovu", naglasila je Janković i dodala da "takvo ponašanje ne odražava pravu sliku Srbije"\nOno što je ostalo u senci ovih događaja u Sportskom centru "Šumice" jeste sama utakmica u kojoj je Zvezda slavila sa 33:24, te upisala prvi trijumf u sezoni.\nRUKOMET\tuvrede\tpoverenica\nSklonite mi tu stoku, taj ološ sa stadiona, da vam nebi rušila stadione, ukinula klubove i ligu i da vas nebi pohapsila !!!!\n12.10.2021\t• 07:03\nA u np uvek sve fino\n11.10.2021\t• 23:27\nNovosadjane ne zanima šta pripadnici državne bezbednosti rade. Reklamirate crvene zvezde petokrake propale projekte!


U cilju obezbeđivanja uslova za neometano funkcionisanje Mesne zajednice Vratarnica i Centra za socijalni rad, u Zaječaru je za danas zakazana sednica Skupštine grada po hitnom postupku.\nPrema rečima Marine Milić, zamenice predsednika Gradskog veća nezakazivanje sednice Skupštine po hitnom postupku moglo bi dovesti do štetnih posledica kako za MZ Vratarnicu i Centar za socijalni rad, tako i za sam grad.\n„Imenovanjem poverenika obrazovanjem Drugostepene komisije za sprovođenje izbora za članove Saveta mesnih zajednica stiče se osnov za nesmetano funkcionisanje Mesne zajednice Vratarnica i izmirenju obaveza prema Centralnom registru faktura, dok bi imenovanje v.d. direktora Centra za socijalni rad u Zaječaru omogućilo nesmetan i efikasan rad samog centra i ostvarivanje prava njegovih korisnika“, istakla i Milić.\nNa današnjem zasedanju odbornici će razmatrati izveštaj Gradske izborne komisije o prestanku mandata odbornika Skupštine grada Jovici Mihajloviću zbog iznenadne smrti i dodele pomenutog mandata Vladimiru Stošiću, diplomiranom inženjeru poljoprivrede iz Zvezdana, predstavnika koalicione izborne liste „Aleksandar Vučić – Brže, jače, bolje“.\nPočetak sednice zakazan za 16 sati.\npo hitnom postupku sednica skupštine\nMala matura: Danas test iz srpskog jezika, sutra iz matematike...\nNajnoviji broj Zaječarskih vesti u petak besplatno na centru!


RTS :: Vojvodina zatražila izuzeće sudije Novaka Simovića\nFudbal Vojvodina zatražila izuzeće sudije Novaka Simovića\nponedeljak, 03. avg 2020, 16:28 -> 16:39\nFudbalski klub Vojvodina zatražio je izuzeće sudije Novaka Simovića, izjavio je v.d. predsednika Dragoljub Samardžić.\nSamardžić je na vanrednoj konferenciji za medije istakao da će klub pokušati da zaštiti svoje interese koliko god je to u njegovoj moći.\nVojvodina je u petak na startu nove sezone u Superligi remizirali na gostovanju TSC-u 2:2, a utakmica je imala negativnu uvertiru usled poruka na društvenim mrežama jedne navijačke grupe iz Bačke Topole.\n"Utakmica protiv TSC-a je imala dva značenja za nas. Prvo je to kako će naša ekipa delovati i odigrati u prvom kolu, kada još uvek niko nije na svom optimalnom nivou, i sa te strane smo vrlo zadovoljni. Druga stvar je ono što su poručili navijači TSC-a, za šta smatramo da nije primereno odnosu između dva kluba."\n"TSC i Vojvodina imaju izuzetno dobre i prijateljske odnose, a kod njih danas ima mnogo onih koji su ranije bili kod nas, te ne smemo dozvoliti da bilo kakve poruke i parole takve odnose pokvare. Ja sam već razgovarao sa ljudima iz njihovog kluba i oni će odraditi svoj deo posla. Naše je samo da kažemo da to nema veze sa sportom, a samim tim je i neprihvatljivo za FK Vojvodina", rekao je Samardžić.\nVojvodina je prvi gol primila nakon penala, dok joj je kasnije poništen jedan pogodak.\n"Na tom meču se desilo još nešto što mi iz FK Vojvodina niti smemo, niti želimo javno da komentarišemo. Međutim, ono što možemo da kažemo jeste da smo danas već preduzeli neke korake kako bismo, u dogovoru sa ljudima iz FSS, pronašli najbolja rešenja da zadovoljimo i kriterijume Vojvodine. Mi smo veliki klub i moraju nas svi dovoljno poštovati, kako bismo i mi poštovali njih", ističe Samardžić.\n"Obratili smo se FSS-u i Sudijskoj organizaciji, kao i Zajednici superligaša, pri čemu smo izrazili nezadovoljstvo suđenjem na utakmici protiv TSC-a. Smatramo da je sudija Novak Simović direktno uticao na rezultat i tražili smo njegovo izuzeće sa svih narednih mečeva Vojvodine."\n"Mi smo najstariji trofejni građanski klub u Srbiji i ne zaslužujemo takav tretman. To neće narušiti naše odnose sa sportskim prijateljima iz TSC-a, jer smatramo da između dva kluba ne postoji problem, a to neće poremetiti i neodgovorno ponašanje manje grupe njihovih navijača. To TSC kao klub mora da reši sa svojim navijačima, ako su to uopšte navijači", izjavio je Apro.\nVojvodina se posebno zahvalila medicinskim radnicima koji podnose najveći teret u borbi protiv koronavirusa i klub će im ponuditi specijalne knjižice, sa kojima će u naredne dve godine oni i članovi njihovih porodica moći besplatno da dođu na svaku utakmicu.


Već u prvoj deonici Barsa je stekla dvocifrenu prednost, koju je uvećavala kako je meč odmicao. Uz 13 pogođenih trojki, od kojih je tri ubacio Abrines, spasa za domaće nije bilo ako su igrali pred skoro 12.000 navijača.\nU redovima Barselone košgeterski su se istakli Tomić sa 15 poena, ali i 11 skokova, te Olson sa 12, odnosno Satoranski sa 11 poena, dok je kod Laborala najefikasniji bio Tili sa 13, a po deset poena su dali Džejms, Planinić i Hanga.\nDan ranije, Real je stigao do svojih polufinalnih 3:1 u Valensiji, pobedivši tamošnji istoimeni klub sa 80:82 uz 17 poena Kerola i 11 Noćionija. U domaćoj ekipi Vladiir Lučić je ubacio četiri poena, pogodivši jednu trojku iz dva pokušaja, a imao je i tri skoka. Valensiji nije bila dovoljna odlična partija Džastina Hamiltona, strelca 23 poena.\nU finalnoj seriji, koja se takođe igra na tri trijumfa, Barselona će biti domaćin prva dva meča, kao i majstorice, ako do nje dođe.


Građani s protesta: Donesite zakone i blokiraćemo Srbiju (VIDEO) | Društvo i ekonomija | Direktno\n24. 11. 2021. 20:28 43\nGrađani s protesta: Donesite zakone i blokiraćemo Srbiju (VIDEO)\nZavršen je protest protiv donošenja Zakona o referendumu i Zakona o eksproprijaciji, kompanije "Rio Tinto" i "uništavanja" vodoizvorišta Makiš u Beogradu. Više hiljada građana iz cele Srbije prvo se okupilo pored Predsedništva, taman da šefu države Aleksandar Vučić potanko objasne u šta pretvara zemlju, jer on očigledno ne mari za to.\nOkupljeni su zatim krenuli u šetnju ka Trgu Republike uz povike "ne damo Srbiju", došli do zgrade RTS-a, ali prošetali i do Vlade Srbije gde su poručili "ne trebaju nam vaše pare".\nAdvokat Božo Prelević, koji je i predstavnik Skupštine slobodne Srbije je, obraćajući se na protestu protiv dva zakona - o referendumu i o eksproprijaciji, a i protiv Rio Tinta i gradnje na Makišu, rekao je da se oni donose da bi se krupnom kapitalu omogućilo da brže i bolje kolonizuje zemlju.\n- Ovi zakoni se donose u tišini sramote institucija, koje su prodale svoje pravo na stručnost. Ovde su svi nekompetentni kada treba braniti istinu. Mnogo je profitabilnije braniti laž - ocenio je Prelević, a šta je još rekao pročitajte OVDE.\n- Rio Tinto i svi slični njima, marš iz Srbije - poručila je glumica.\nOn je naveo da će, ukoliko donesu ova dva zakona, pozvati građane na blokadu upozorenja - blokiraćemo na sat vremena autoputeve u Srbiji, ukoliko predsednik Republike bude potpisao te zakone, blokiraćemo autoputeve, blokiraćemo celu Srbiju, tražićemo da Srbija stane, rekao je na skupu Savo Manojlović.\n- Ne interesuju nas interesi bilo čijih kompanija, ne interesuju nas američki interesi, ruski, kineski, interesi EU. Ovde će se prvo voditi računa o interesima Republike Srbije i svih njenih građana - naveo je.\n- Uzmite ključeve, ti ključevi su simbol naših domova, možda držite ključeve roditeljskog doma, možda kuća vaših baka i deka, novim zakonom o eksproprijaciji, moći će da oduzimaju ljudima domove - rekao je Manojlović.\nInače, protest organizuju inicijative "Kreni-promeni" i više ekoloških udruženja, a vidljivo je da se okupio ogroman i broj građana i aktivista.\nPeticije protiv dolaska 'Rio Tinta' i protiv Zakona o referendumu i narodnoj inicijativi potpisalo je ukupno preko 200.000 građana, što jasno ukazuje na ogromno nezadovoljstvo", rekli su iz te inicijative.\nPredsedništvo Protest Zakoni Referendum Rio Tinto Eksproprijacija zemljišta


Objavljena analiza „Položaj osetljivih grupa u procesu pristupanja Republike Srbije Evropskoj uniji – položaj osoba sa invaliditetom“ : Inkluzija\nObjavljena analiza „Položaj osetljivih grupa u procesu pristupanja Republike Srbije Evropskoj uniji – položaj osoba sa invaliditetom“\nTim za socijalno uključivanje i smanjenje siromaštva Vlade Republike Srbije objavio je analizu „Položaj osetljivih grupa u procesu pristupanja Republike Srbije Evropskoj uniji – položaj osoba sa invaliditetom“.\nPregled stanja obuhvata sledeće osetljive grupe: Romi i Romkinje, osobe sa invaliditetom, LGBTI, žene, deca, stariji, mladi, nacionalne manjine, migranti i tražioci azila, osobe koje žive sa HIV-om. Druga analiza u nizu tiče se položaja osoba sa invaliditetom u procesu evropskih integracija.\nAnaliza „Položaj osetljivih grupa u procesu pristupanja Republike Srbije Evropskoj uniji – položaj osoba sa invaliditetom“ svojim sadržajem pruža širok analitički osvrt na položaj osoba sa invaliditetom sa aspekta ispunjavanja obaveza u procesu pristupanja Republike Srbije Evropskoj uniji (EU). Najpre opisuje značaj unapređenja položaja osoba sa invaliditetom na nivou EU ukazujući na glavni strateški okvir i ključne inicijative strateškog okvira EU u narednom desetogodišnjem periodu. Zatim, predstavljeno je trenutno stanje procene položaja osoba sa invaliditetom u Republici Srbiji naročito u pogledu ostvarivanja prava i jednakih šansi u različitim oblastima života uključujući zapošljavanje, obrazovanje, starosnu strukturu osoba sa invaliditetom i slično. Naredni segment analize ističe aktuelni strateški, institucionalni i zakonodavni okvir u Republici Srbiji kada je reč o ovoj osetljivoj grupi te izvesna kašnjenja ili unapređenja u ovom pogledu. Nakon navedenog, pružen je pregled ocena stanja i obaveza koje Republika Srbija ima u procesu pristupanja EU, a tiču se osoba sa invaliditetom, naročito kroz pregovaračka poglavlja 19 (Socijalna politika i zapošljavanje) i 23 (Pravosuđe i osnovna prava), i dodatno ocena obaveza u odnosu na druge međunarodne mehanizme, kao što su Ujedinjene nacije i Savet Evrope. Najzad, u okviru analize predstavljene su i ključne preporuke za unapređenje položaja osoba sa invaliditetom u kontekstu pristupanja Republike Srbije EU.\nNajvažniji nalazi kratke analize ističu da je Srbija u određenoj meri usklađena sa politikom EU u pogledu unapređenja položaja osoba sa invaliditetom, ali da je nužno dodatno uskladiti zakonodavni okvir donošenjem podzakonskih akata naročito u oblasti antidiskriminacije. Dodatno, u oblasti obrazovanja je postignut određeni napredak u povećanju obuhvata učenika iz ranjivih grupa na svim nivoima obrazovanja zahvaljujući afirmativnim akcijama i povećanju broja pedagoških asistenata, međutim i pored ovih mera osobe sa invaliditetom su često suočene sa diskriminacijom uglavnom zbog ograničenog pristupa Ustavom i zakonima garantovanim pravima. Takođe, neophodno je sprovesti aktivnosti na harmonizaciji zakona koji regulišu određena prava osoba sa invaliditetom sa relevantnim međunarodnim propisima i pravom EU kao i unaprediti efikasnost mehanizma za koordinaciju, praćenje i izveštavanje o merama i aktivnostima iz Strategije za unapređenje prava osoba sa invaliditetom. Kako je istaknuto, nužno je obezbediti resurse i ubrzati proces deinstitucionalizacije kao i zaštitu osoba sa invaliditetom. Važan je dalji rad na unapređenju digitalne pristupačnosti i omogućavanje da osobe koje žive sa nekim oblikom invaliditeta mogu da koriste informaciono-komunikacionu tehnologiju (IKT) za ostvarivanje svojih osnovnih prava i za svoje osnaživanje.\nKliknite da preuzmete analizu „Položaj osetljivih grupa u procesu pristupanja Republike Srbije Evropskoj uniji – položaj osoba sa invaliditetom“ (.pdf).


Kompanija vivo se širi na 11 novih evropskih tržišta u 2022. godini - ITNetwork\nHome PRENOSNI UREĐAJI\tKompanija vivo se širi na 11 novih evropskih tržišta u 2022. godini\nJedan od pet najvećih brendova pametnih telefona na svetu, vivo, nastavlja svoj rast u Evropi, šireći svoje prisustvo na 21 tržište u 2022. godini. Tokom godine, kompanija će poslovati na 11 novih evropskih tržišta širom regiona; pored Albanije, Bosne i Hercegovine, Bugarske, Hrvatske, Grčke, Crne Gore, Severne Makedonije i Portugala, proširila je svoje poslovanje i na Slovačku i Sloveniju u zadnjih šest meseci, a tokom godine će se proširiti i na Holandiju. Predstavnici skoro svih tržišta prisustvovali su panevropskoj premijeri novog vivo flagship uređaja – X80 Pro, u Berlinu.\nStrategija rasta brenda vivo u Evropi se fokusira na stabilno i održivo poslovanje u Evropi. Uspešan razvoj regionalnog poslovanja izgrađen je na snažnim lokalnim i Evropskim partnerstvima poput onih sa UEFA EURO 2020 i 2024, u okviru kojih je vivo imenovan za zvanični pametni telefon EURO šampionata na globalnom nivou. Ova partnerstva, strateške investicije i održive veze nastavljaju da pokazuju pozitivne rezultate. vivo je jedan od najbrže rastućih brendova u Evropi i kotira se među top pet mobilnih brendova na nekoliko evropskih tržišta.\nX80 Pro – vivo predstavlja svoj najnapredniji flagship Evropi\nKako vivo beleži konstantan rast u Evropi, i želi da kupcima pruži vrhunsko iskustvo mobilne fotografije, kompanija je dovela svoj najnapredniji flagship uređaj u region. Novi vodeći pametni telefon rezultat je 1,5-godišnje saradnje sa kompanijom ZEISS, i predstavlja sistem mobilne fotografije koji su zajedno napravile kompanije vivo i ZEISS. Sa kompanijom ZEISS, vivo deli ambiciju kvaliteta i preciznosti, kako bi razvio savršene pametne telefone. Stoga, sa X80 Pro modelom, vivo i ZEISS pomerili su granice mogućeg na polju mobilne fotografije.\nKamera u prvom planu: Nastavljeno partnerstvo sa kompanijom ZEISS u istraživanju i razvoju\nPartnerstvo između kompanija vivo i ZEISS osnovano je sa dugoročnom i strateškom namerom, i zasniva se na zajedničkom razumevanju zahteva potrošača na polju mobilne fotografije. Obe kompanije dele čvrstu nameru da doprinesu budućnosti fotografisanja pametnim telefonom, i njihov program istraživanja i razvoja – vivo ZEISS Imaging Lab, postavlja nove standarde kamera na pametnim telefonima. Kroz napredni optički dizajn, uključujući pažljiv razvoj i testiranje sočiva, opsežne procese simulacije kako bi obezbedile izvanredne performanse, napredne algoritme i merenja za optički dizajn, sa ciljem da se na najmanju moguću meru svedu izobličenost, senke, mućnje boja, i, na kraju, omogući savršenu fotografiju svaki put.\n Izveštaj o tržištu pametnih telefona firme Canalys, Q1 2022 – https://canalys.com/newsroom/global-smartphone-market-Q1-2022\nKompanija vivo se širi na 11 novih evropskih tržišta u 2022. godini was last modified: 20 juna, 2022 by Zoran Ristic\nKako da se oglašavate na Instagram-u: Vodič u 5 koraka za korišćenje Instagram oglasa


Usijao se telefon za zakazivanje razgovora sa Vučićem - 23.06.2016, Sputnik Srbija\nUsijao se telefon za zakazivanje razgovora sa Vučićem\nZa razgovor sa predsednikom Vlade Srbije Aleksandrom Vučićem, koji će 8. jula početi da prima građane, vlada veliko interesovanje. 23.06.2016, Sputnik Srbija\n15:37 23.06.2016 (Osveženo: 15:49 23.06.2016)\nZa razgovor sa predsednikom Vlade Srbije Aleksandrom Vučićem, koji će 8. jula početi da prima građane, vlada veliko interesovanje.\nOd jutros, kada je saopšteno da će Vučić početi da prima građane 8. jula, od 5.30 do 8.30, više od 450 zainteresovanih građana zvalo je telefonom da zakaže sastanak sa Vučićem, a na imejl je stiglo 120 poruka, javio je Tanjug.\n„Telefon neprestano zvoni“, kažu u Vladi Srbije.\nGrađani koji žele da razgovaraju sa premijerom mogu da se prijave na telefon 011/36-10-736.\nGrađani se mogu prijaviti i slanjem prijave na elektronsku adresu razgovorsapremijerom@gov.rs, slanjem pisane predstavke na adresu Vlada Srbije, Nemanjina 11, 11.000 Beograd, sa naznakom „Razgovor sa premijerom“, ili mogu doći lično ispred sedišta Vlade Srbije u Nemanjinoj 11.


Nepotvrđen izveštaj: Tviter zabranjuje reklame povezane sa kriptovalutama\nBTC $62.801 +0,32%\nETH $4.210 +2,32%\nXRP $1,12 +3,00%\nBCH $625 +1,05%\nEOS $4,89 +1,89%\nDOGE $0,27 +3,35%\nSkaj Njuz je 18. marta objavio da Tviter razmišlja o implementaciji zabrane reklamiranja u vezi sa kriptovalutama u roku od dve nedelje, prema još jednom nepotvrđenom izvještaju.\nTviter nije odgovorio na zahtev da potvrdi navodne zabrane za reklamiranje kriptovaluta u vreme pisanja vesti.\nZabrana reklamiranja kriptovaluta na Tviteru će se dogoditi nakon zabrane Fejsbuka za oglašavanje kriptovaluta u januaru, a nedavno je Gugl ažurirao politiku finansijskih usluga kojim će zabraniti reklamiranje kriptovaluta počev od juna 2018. godine.\nSkaj Njuz piše da "[shvataju] da će nova politika oglašavanja biti sprovedena za dve nedelje i trenutno zastupa reklame za inicijalne ponude novčića (ICO), prodaju tokena i novčanika - za kriptovalute na globalnom nivou."\nTviter je doživeo priliv lažnih naloga koji se pretvaraju da oglašavaju kriptovalutne poklone, često od strane korisnika koji se predstavljaju kao poznate ličnosti iz kripto okruženja poput Čarli Lia, osnivača Lajtkoina.\nFejsbuk, Gugl i Tviter zabranili oglase, ali da li njihovi osnivači zaista ne vole kripto?


Nastavak podrške radu Udruženja penzionera općine Centar\nNačelnik Općine Centar dr. Nedžad Ajnadžić potpisao je danas i uručio zaključak kojim se odobrava isplata 4.000 KM iz općinskog budžeta za podršku radu Udruženja penzionera Općine Centar.\n–Naša višegodišnja podrška radu ovog Udruženja, odnosno našim penzionerima, je samo mali znak pažnje koji možemo pružiti osobama koje su kroz cijeli svoj životni i radni vijek pomagale u napretku grada i države Bosne i Hercegovine. Također, u narednom periodu očekujemo da nam Udruženje dostavi spiskove sa podacima 20 najugroženijih članova kako bismo im na adrese mogli dostaviti pakete sa najosnovnijim životnim namirnicama. Već sada radimo i na pripremi izleta kojeg u maju naredne godine planiramo organizovati za naše penzionere. U svakom pogledu želimo biti na raspolaganju našoj najstarijoj populaciji kojoj pored najmlađih i boračke kategorije poklanjamo najviše pažnje, objasnio je Ajnadžić.\nU ime Udruženja penzionera Općine Centar zaključak je preuzeo predsjednik izvršnog odbora Udruženja Mujo Slato, koji se zahvalio načelniku Ajnadžiću i Općinskom vijeću Centar na višegodišnjoj podršci.\n–Sada za nas je jedan od većih problema stanje naših prostorija koje se nalaze u Ulici Ćemaluša 1 koje graniče sa štandovima na gradskoj pijaci Sirano. Upoznati smo da je u planu uređenje pijace pa stoga apelujemo da se riješi i ovaj problem koji imamo sa površinskim vodama jer su boksovi trgovaca smješteni uz vanjski zid objekta zbog čega nam voda pravi velike probleme. Općina Centar prati rad Udruženja i pomaže na mnogo načina, a ova današnja donacija je samo jedan u nizu primjera te pomoći. Sredstva koja smo danas dobili će itekako poboljšati rad Udruženja jer se finansiramo isključivo od članarine. Penzioneri su ranjiva kategorija i njima je ova podrška izuzetno značajna, kazao je Slato.\nDanašnjem potpisivanju i uručenju zaključka su također u ime Općine Centar prisustvovali i savjetnik načelnika Osmo Babić i pomoćnica načelnika Općine Centar za boračko-invalidsku, socijalnu zaštitu i društvene djelatnosti Jasmina Fazlić.


Kosovo: Euleks više nije dobrodošao : Nadlanu.com\nKosovo: Euleks više nije dobrodošao\nObjavljeno 1. sep 2013. / 12:30:35\nEuleks je najveća misija Evropske unije. Njen cilj je podrška i nadgledanje poštovanja principa pravne države na Kosovu. Ratni zločini, korupcija i organizovani kriminal su u njenom fokusu, osim toga, savetuje kosovsko pravosuđe, policiju i carinu.\nOd februara ove godine na čelu misije je Nemac, Bernt Borhart. Misiju finansiraju članice EU plus Norveška, Turska, Švajcarska, Kanda i SAD. Budžet za 2013. iznosi 111 miliona evra, a zaposleno je 2.250 stranih i kosovskih radnika.\nBlerim Krasnići, portparol Euleksa kaže, za DW da je jasno da ova misija jednoga dana mora da napusti Kosovo. "Mi ne želimo da ostavimo slabe institucije, koje će i dalje biti pod uticajem politike i koje neće moći da se bore protiv korupcije i organizovanog kriminala." Krasnići ističe da je cilj EU da Kosovo može da stoji na sopstvenim nogama, a „ to je povezano sa funkcionisanjem pravne države“\nPrethodnih godina rad Euleksa je bio često kritikovan: nedovoljna efikasnost, razbacivanje novca i jednostranost u odnosu prema pojedinačnim narodima. Srbija prebacuje Euleksu da podržava težnju Kosova za nezavisnošću. Ali i kosovske institucije su nezadovoljne radom misije EU.\nKosovski parlament je u julu usvojio rezoluciju i zadužio vladu da pripremi strategiju za okončanje Misije Euleksa. Povod za ovu odluku je hapšenje pet bivših komandanata Oslobodilačke vojske Kosova u maju ove godine, zbog sumnje da su počinili ratne zločine tokom rata na Kosovu. Među uhapšenima su Sulejman Selimi, bivši komandant OVK i ambasador Kosova u Albaniji, kao i Sami Luštaku, gradonačelnik Skenderaja (Srbica) politički blizak premijeru Hašimu Tačiju.\nRezoluciju je inicirao Kurtan Kajtazi, poslanik vladajuće Demokratske stranke Kosova (PDK). U parlamentu je rekao da Euleks pokušava da "baci ljagu na oslobodilački rat Kosovara", jer "ratne zločine na Kosovu su počinili srpske snage, a ne OVK."\nDriton Lajki, savetnik kosovskog ministra pravosuđa u razgovoru za DW kaže da je strategija već gotova i da sada parlament treba da donese odluku. "Mada je Euleks još u leto 2012. smanjio prisutnost na Kosovu, potrebne su dalje hitne modifikacije uloge ove misije". Predlog vlade je da se nadležnosti Euleksa prebace na kosovske institucije.\nGarant dijaloga Beograda i Prištine\nOd početka misije, zbog sumnje da su počinili ratne zločine i korupcije, uhapšeno je više desetina kosovskih političara i administrativnih radnika visokog ranga. Do sada je bilo više od 40 osuda. Mnoga suđenja još nisu završena. Mnogi posmatraču sumnjaju da će kosovske institucije konsekventno sprovoditi istrage ratnih zločina protiv Srba, Roma i drugih manjina na Kosovu.\nJoš jedna važan zadatak Euleksa je da sprovede dogovore između Kosova i Srbije postignute u Briselu. Beograd upozorava da bi kraj misije ugrozio dijalog i da se dogovori više ne bi mogli sprovoditi u život. Ivan Đurić, savetnik predsednika Srbije, smatra da je kosovska strategija za okončanje misije"apsurdna", jer status Kosova još uvek nije rešen. Do sada je nezavisnost Kosova priznalo više od 100 država, među njima i 23 članice EU. Međutim, Beograd insistira na tome da je Kosovo još uvek deo Srbije. Pitanje statusa je još uvek otvoreno. „Nema preduslova za samostalnost Kosovske policije i sudstva“, kaže Đurić.\nDa li će se Euleks zaista povući naredne godine, pod velikim je znakom pitanja. „Naš mandat traje do juna 2014., a da li će se misija produžiti, u kom obliku, sa kakvim mandatom, to moraju zajednički da definišu Euleks, članice EU i vlada Kosova“, kaže Bernt Borhart za DW. On je međutim uveren da postoji spremnost da se misija na Kosovu održi.\nMisija EU se zapravo može prekinuti samo sporazumom između Brisela i Prištine. EU ima mnogo načina da izvrši pritisak na Prištinu: bez podrške Brisela nema liberalizacije viznog režima ili integracije Kosova u međunarodne organizacije kao što su EU, NATO i UN.\nDeutsche Welle / Autor: Bahri Cani


Besplatni mali oglasi / Najpovoljniji Rent a Car u Beogradu - Philipcar\n« Poslednja poruka od strane benson poslato danas u 01:11:41 »\nBesplatni mali oglasi / Saradnica za prodaju stana\n« Poslednja poruka od strane benson poslato juče u 22:36:26 »\nDo sada je u ponudi desetak agencija, na sajtovima za prodaju nekretnina, oglašava se u "Politici" i "HALO" oglasima, a malo je nuđen i na inostranim oglasnicima.\nOd saradnice se očekuje da osmisli i realizuje sasvim novi pristup i da vodi prodajnu kampanju. Potrebna je posvećenost i volja za angažovanjem, do uspešne realizacije prodaje.\n(NE angažujem osobe koje bi samo da ponude "tehničke usluge" objavljivanja na internetu i sl.).\nBesplatni mali oglasi / Med za potenciju, jaču erekciju i duži odnos!\n« Poslednja poruka od strane oglasise poslato juče u 13:41:54 »\nBesplatni mali oglasi / Citroen Xsara Picaso polovni delovi\n« Poslednja poruka od strane oglasise poslato Januar 21, 2019, 12:53:23 »\nBesplatni mali oglasi / Odg: Iznajmnjivanje klubova za Rodjendane u Beogradu\n« Poslednja poruka od strane benson poslato Januar 20, 2019, 00:53:10 »\nBesplatni mali oglasi / Prodajem lovačku pušku bokericu marke Gebruder Merkel Suhl, model 200E\n« Poslednja poruka od strane benson poslato Januar 20, 2019, 00:51:23 »\nBesplatni mali oglasi / Izdavanje garsonjere na dan, Novi Beograd\n« Poslednja poruka od strane oglasise poslato Januar 19, 2019, 17:55:41 »\nUmetnost i književnost / Knjiga Astrološko predvidjanje sportskih rezultata\n« Poslednja poruka od strane Netprodaja poslato Januar 16, 2019, 15:30:24 »\nBesplatni mali oglasi / Kamene dekorativne stanglice\n« Poslednja poruka od strane oglasise poslato Januar 16, 2019, 10:03:34 »\nBesplatni mali oglasi / Skoda Fabia 1.4 tdi karavan 2008 g\n« Poslednja poruka od strane benson poslato Januar 14, 2019, 22:11:03 »


Srbija regionalni lider u promociji nauke Srbija regionalni lider u promociji nauke – Personal magazin\nU toku poslednjih nekoliko godina u Srbiji je organizovano na stotine naučnopopularnih događaja, manifestacija, festivala i predavanja, koji su Srbiju izdvojili kao vodeću državu u regiji kada je promocija nauke…\nU toku poslednjih nekoliko godina u Srbiji je organizovano na stotine naučnopopularnih događaja, manifestacija, festivala i predavanja, koji su Srbiju izdvojili kao vodeću državu u regiji kada je promocija nauke u pitanju\nU savremenim demokratskim zemljama znanje i povezanost predstavljaju ključne resurse za razvoj zajednice. Svest o značaju uloge obrazovanja i nauke preduslov je za stvaranje društva zasnovanog na znanju, koje vodi ka uspešnoj održivoj ekonomiji.\nPopularizacija nauke svojstvena je razvijenim demokratskim društvima. Ulaganja u nauku i tehnologiju zavise i od podrške koju takvi projekti dobijaju od samih građana. Zato je važan nivo naučne pismenosti među građanstvom, ali i privrednim i političkim elitama, kako bi svi mogli da prate razvoj ovih oblasti i kako bi ispravno rasuđivali i donosili odluke u vezi sa finansiranjem naučnih istraživanja i daljim razvojem zajednice.\nU Srbiji se nedostatak razumevanja za ovu vrstu organizovane aktivnosti promocije nauke često pravdao putem nezrelosti elita i medija, ali često i visokom ekonomskom cenom, što su tendencije koje dovode do opšte stagnacije: kako ekonomske tako i društvene.\nMeđutim, u poslednjih nekoliko godina Srbija se izdvojila u Regionu kao društvo koje se sistemski i suštinski bavi popularizacijom nauke. Nakon niza naučnopopularnih manifestacija, radionica, izložbi i debata, za svega nekoliko godina, među građanima Srbije je vidno poraslo interesovanje za nauku. Prema rezultatima istraživanja iz marta 2012. Godine, koje je Centar za promociju nauke sproveo u saradnji sa Filozofskim fakultetom, 84 odsto građana je smatralo da treba da postoji državna institucija nadležna za promociju nauke. Prema poslednjem, ponovljenom istraživanju, pokazuje se da to misli čak 97 odsto građana. Isto toliko sugrađana smatra da treba da postoji Centar kao takav, koji se bavi poboljšanjem nivoa naučne pismenosti.\nBrojne inicijative i organizacije koje se bave promocijom i popularizacijom nauke u Srbiji su 2010. godine, u vidu Centra za promociju nauke, dobile institucionalnu podršku u naporima da podignu svest o značaju nauke i razvoja srpskog društva na temelju znanja. Centar pomaže projekte popularizacije i promocije nauke finansijski putem javnih poziva, organizaciono, medijski i na svaki drugi mogući način.\nMaj mesec matematike je najveća naučnopopularna manifestacija posvećena matematici u regionu, koju je u 2013. godini posetilo oko 120.000 građana Srbije. Dane budućnosti: Robotika posetilo je oko 150.000, a Festivali nauke u Beogradu i Nišu svake godine beleže sve veći broj zainteresovanih građana. Stotine školskih i gradskih naučnih festivala, kao i krcate naučnopopularne tribine širom Srbije, pokazuju da naši sugrađani žele da saznaju više o naučnim otkrićima i da im je promocija nauke važna.\nZa jako kratko vreme Srbija je postigla mnogo na polju promocije nauke, s obzirom na njenu početnu poziciju. Još jedan pokazatelj toga je i činjenica da naši popularizatori pomažu promociju nauke i u regionu, davajući podršku bosanskim, makedonskim i crnogorskim nacionalnim manifestacijama promocije nauke. Naši naučni promoteri redovni su gosti na brojnim međunarodnim konferencijama promocije nauke na kojima su predstavljani kao uspešni primer promocije nauke u post-tranzicijskim zemljama.\nSrbija regionalni lider u promociji nauke was last modified: September 25th, 2013 by Redakcija\n„Siemens“ potpisao Ugovor sa „Železnicama Srbija“ u vrednosti od oko 11 miliona 850 hiljada evra


Vijeće ministara danas nije glasalo o izmjenama uslova za ulazak stranih državljana u Bosnu i Hercegovinu.\nKako je potvrđeno za Klix.ba, ministri su odlučili odgoditi glasanje jer je stiglo mnogo primjedbi na odluku iz Ureda za zakonodavstvo, ali i ministrice civilnih poslova Ankice Gudeljević.\nOdluka će u narednom periodu biti upućena na doradu kako bi se na nekoj od narednih sjednica ponovo stavila na dnevni red.\nS obzirom na to da u prvom glasanju odluka nije dobila podršku, bit će potrebno dobro “utegnuti” sve uslove kako bi strancima koji su vakcinisani ili preležali koronavirus bio dopušten nesmetan ulazak u BiH.\nSadašnja odluka ne prepoznaje imunizirane građane ili one koji su u posljednjih šest mjeseci prebolovali COVID-19, a koji ne predstavljaju zdravstvenu opasnost.\nbosna i hercegovinakoronavirusstrancivakcinaVijece ministara BiH


Predavanja o smanjenju rizika od poplava i požara – FORS Montenegro\nPovodom obilježavanja Međunarodnog dana smanjenja rizika od katastrofa u cilju edukacije učenika o aktivnostima koje je potrebno preduzimati u slučajevima nepogoda a koje mogu pomoći njima i njihovim porodicama da ostanu bezbjedni, održana su predavanja o smanjenju rizika od poplava i požara u OŠ „Ratko Žarić“ u Nikšiću i Gimnaziji „Miloje Dobrašinović“ u Bijelom Polju. Predavanja u okviru projekta „Budimo pripremljeni” organizovao je FORS Montenegro u saradnji sa područnim jedinicama Direktorata za zaštitu i spašavanje i predstavnicima lokalnih službi zaštite i spašavanja. Tom prilikom učenici su dobili konkretna uputstva i smjernice od strane stručnih lica o preventivnim mjerama kao i onim aktivnostima koje treba preduzimati u toku poplava i požara kako bi umanjili njihove štetne posljedice. Učenicima su podijeljene i publikacije pripremljene u okviru projekta na ove teme a informisani su i o besplatnom Evropskom broju za hitne slučajeve – 112, putem kojeg mogu dobiti pomoć bilo koje hitne službe – policije, službe zaštite i spašavanja i hitne medicinske pomoći, kako u Crnoj Gori i zemljama iz regiona, tako i u zemljama EU.\nPomenuta predavanja označila su početak edukativnih aktivnosti na ove teme u Nikšiću, Bijelom Polju, Beranama, Pljevljima, Žabljaku, Petnjici i Šavniku kao ciljnim opštinama u okviru projekta, koja će u narednom periodu biti praćena i organizovanjem posjeta stručnim službama kako bi se učenici praktično upoznali sa sistemom zaštite i spašavanja u našoj zemlji i kapacitetima kojim raspolaže kao i organizovanjem predavanja za stanovništvo, a sve u sklopu kampanje informisanja o rizicima od nepogoda, preventivnim mjerama i aktivnostima koje bi trebalo preduzeti u slučajevima poplava i požara.\nU saradnji sa nastavnicima maternjeg jezika i likovne kulture za učenike koji su prisustvovali predavanjima biće organizovani prekogranični kviz, likovno i literarno takmičenje na teme smanjenja rizika od poplava i požara kako bi djeca pokazala stečeno znanje i dodatno kroz kreativni rad izrazila svoje viđenje oblasti zaštite i spašavanja, pri čemu su za prvorangirane učenike i njihove škole pripremljene vrijedne nagrade. Osim podizanja nivoa svijesti učenika o smanjenju rizika od katastrofa, ove aktivnosti imaju za cilj povezivanje škola i učenika iz različitih opština, podsticanje timskog rada, volonterizma i jačanje saradnje između obrazovnih ustanova.


Procenjena vrednost Agrokorovih kompanija kreće se u rasponu od 1,8 do 3,8 milijardi evra - Nova ekonomija\nProcenjena vrednost Agrokorovih kompa...\nProcenjena vrednost Agrokorovih kompanija kreće se u rasponu od 1,8 do 3,8 milijardi evra\nNovi poverenik za Agrokor Fabris Peruško izneo je detaljni plan i prve brojke koje otkrivaju procenjenu vrednost imovine i mogućnost namirenje za poverioce.\nKao što se već slutilo iz Ramljakovog koncepta nagodbe, naplatu celog ili većeg dela potraživanja mogu očekivati jedino poverenici s hipotekama i finansijeri koji su učestvovali u roll-up kreditu. Svi ostali Agrokorovi partneri moraće lavovski deo potraživanja da otpišu (između 50 i 80 odsto) i zadovoljiti se deonicama novog Agrokora, piše Tportal.\nProcenjena vrednosti Agrokorovih kompanija potvrdila je veliku disproporciju između vrednosti imovine i dugova. Procenjena vrednost kompanija koncerna raspoloživa za poverioce kreće se u rasponu od 1,8 do 3,8 milijardi evra dok ukupan dug Agrokora iznosi 7,6 milijardi evra.\nZa određivanje vrednosti imovine preduzeća korišćene su različite metode procene bazirane na diskontiranju novčanih tokova (potencijal budućeg poslovanja), analizi multipli (poređenje s tržišnim vrednostima drugih kompanija u branši) i prethodnih transakcija (poređenje s vrednostima transakcija u realizovanim spajanjima i preuzimanjima na tržištu kapitala).\nZa poverioce najviše vredi Jamnica, između 393 i 577 miliona evra, sledi Ledo, između 224 i 348 miliona evra, Belje, između 150 i 368 miliona evra, te Konzum, između 140 i 336 miliona evra.\nŠto se tiče raspodele, punu naplatu mogu očekivati osigurani poverenici koji poseduju zaloge na imovini u vrednosti od 530 miliona evra te finansijeri roll-up kredita u vrednosti od 1,06 milijardi evra. S obzirom na to da za ove dve grupe treba rezervisati 1,6 milijardi evra, prostor namirenja za ostale poverioce kreće se od 200 miliona evra do 2,2 miliona evra.\nKako njihova potraživanja iznose šest milijardi evra, proizlazi da će morati otpisati minimalno 70 odsto potraživanja, a u najgorem scenariju preko 90 odsto.


Dejvis kup: Srbija pobedila Rusiju sa 4:1 - JUGPRESS\nDejvis kup: Srbija pobedila Rusiju sa 4:1\nSrbija je rezultatom 4:1 protiv Rusije ušla u četvrfinale Dejvis kupa. Pobedu nad Rusima doneli su Viktor Troicki, Novak Đoković, dubl Trociki – Zimonjić.\nU današnjem meču Dušan Lajović je pobedio Rusa Kravčuka sa 2:1, po setovima 6:3, 4:6, 6:3.\nHala je I ovoga puta bila puna I svom energijom bodrila tenisera.\n“Ušao sam na teren sa željom da odigram kvalitetan meč pred navijačima koji su došli bez obzira što je rezultatski meč bio nebitan i zahvalio bih im se na tome što su bili tu da me podrže. Verovao sam u pobedu, igrao sam dosta kvalitetno, imao sam mali pad u drugom setu, ali na kraju krajeva imao sam sampouzdanja da donesem još jedan bod Srbiji i naravno, presećan sam zbog toga” – rekao je Dušan Lajović.\nPeti meč u singlu nije ni odigran, pa je taj poen pripao Rusiji. Kako je selektor srpske reprezentacije objasnio publici u niškoj hali Čair, pobeda je već bila obezbeđena i nije želeo da nepotrebno optereti i ugrozi zdravlje naših tenisera.\nOn je u obraćanju novinarima rekao da je Niš “odgovarajuća destinacija”za naše tenisere i da je neće menjati. “Očigledno smo neporaženi ovde, ali propisi Medjunarodne teniske federacije dozvoljavaju da se ovde igraju samo mečevi prvog kola Dejvis kupa i plej-ofa, odnosno mečevi za opstanak u Svetskoj grupi, ukoliko uopšte do njih dodje.- kazao je Zimonjić na konferenciji za medije.\nSelektor ruske Dejvis kup reprezentacije Šamil Tarpiščev je rekao da je zadovoljan igrom svog mladog tima jer su dali sve od sebe.\nReprezentacija Srbije će se za plasman među 4 najbolje svetske ekipe boriti sa pobednikom okršaja između Hrvatske i Španije.


April 26, 2019 8:34\nSi je poručio da inicijativa nije "ekskluzivan klub" i da promoviše "zajednički razvoj i prosperitet", što potvrđuje i činjenica da su je pozdravile zemlje od Azije preko Afrike do Bliskog istoka i Evrope kao inicijativu za jačanje trgovine, izgradnju puteva, luka i drugih infrastrukturnih projekata.\nPrema njegovim rečima, Kina je izdala smernice kojima se procenjuje rizik zemalja koje pozajmljuju kineska sredstva. Kinesko Ministarstvo finansija ističe da se smernice o održivosti duga zasnivaju na standardima Međunarodnog monetarnog fonda i drugih međunarodnih institucija.\nSi rekao i da Peking želi da proširi opseg inicijative, time što pojačava saradnju u oblastima zdravstva, vodnih zaliha, poljoprivrede i tehnologije, a obećao je i stipendije za studente zemalja koje pripadaju inicijativi "Pojas i put".\nZbog "Pojasa i puta" došlo je i do političkih tenzija sa SAD, Rusijom, Japanom i Indijom, navodi AP, dodajući da ove zemlje brinu da Peking pokušava da proširi svoj strateški uticaj.\nKina neće devalvirati juan\nKineska vlada neće devalvirati juan na štetu drugih država, izjavio je Si Đinping.\n"Kina se neće koristiti praksom devalvacije juana kako bi svoje susede dovela u loš položaj", rekao je Si.\nPrema njegovim rečima, Kina će nastaviti da optimalizuje mehanizam koji će određivati kurs juana, kako bi tržište imalo odlučujuću ulogu u raspodeli resursa, prenosi TASS.\nGeneralni sekretar Ujedinjenih nacija Antonio Gutereš izjavio je u da ova kineska inicijativa nudi šansu da se preokrenu efekti klimatskih promena, prenosi AP.\nNavodi se da je Gutereš u govoru na ceremoniji otvaranja pohvalio odluku Kine da u 2017. uloži više od 125 milijardi dolara u obnovljivu energiju, navodeći da je Peking odigrao ključnu ulogu u obezbeđivanju sporazuma koji je prošle godine postignut na konferenciji UN o klimi u Poljskoj.\nPlanirane investicije "Pojasa i puta", po Guterešu, "nude razumnu priliku da se doprinese stvaranju pravičnijeg, prosperitetnijeg sveta za sve i da se preokrene negativni uticaj klimatskih promena".\n"UN želi da poveže 'Pojas i put' sa sopstvenim ciljevima održivog razvoja", poručio je Gutereš.\nĐinpingPojas i putPekingKinaGuterešklimatske promene\nGutereš: Šteta od pandemije osećaće se godinama 16\nSnažna eksplozija u blizini Bristola, ima žrtava 15\nSZO ne preporučuje državama izdavanje "imunoloških pasoša" 21\nIstorijska odluka UN: Kanabis više nije opasna droga 35\nSvet: Preminulo više od 1,5 miliona ljudi od korone 23


Auto osiguranje - Lizing automobil\nLizing (od engleske reči to lease – iznajmiti, dati u zakup) je oblik finansiranja u čijoj osnovi je pravo na korišćenje predmeta, u ovom slučaju automobila, na određeni period, uz plaćanje odgovarajuće naknade.\nKupovina vozila na lizing se može definisati kao pisani ugovor između dve strane:\nlizing kompanije (davaoca lizinga) i\nkorisnika vozila (primaoca lizinga).\nU ovoj transakciji davalac lizinga nabavlja vozilo od dobavljača i daje je na korišćenje primaocu lizinga na određeni vremenski period, dok je korisnik lizinga zauzvrat dužan da davaocu vrši periodična plaćanja po uslovima definisanim u ugovoru.\nPrilikom kupovine vozila na lizing kasko osiguranje (od osnovnih rizika i krađe) je obavezno. Troškove kasko osiguranja snosi primalac lizinga – kupac, koji može biti pravno ili fizičko lice. Više o kasko osiguranju pogledajte na www.kasko-osiguranje.rs.\nLizing naknada se plaća mesečno i ugovara se uz primenu valutne klauzule (vezana za iznos EUR, CHF po srednjem kursu na NBS na dan obračuna mesečne naknade). Ugovorom se definiše na vremenski period od 2-5 godina. PDV se plaća na celokupan iznos lizinga, uključujući i kamatu. Troškovi odobrenja finansiranja su u zavisnosti od lizing kuće i vrednosti predmeta lizinga, zatim tome treba dodati i upis ugovora u registar finansijskog lizinga, naknada za otkup predmeta lizinga i drugo, što sve zajedno može povećati iznos celokupnog lizinga za 2-4%.\nPre nego što se odlučite za nabavku vozila putem lizinga dobro bi bilo da znate da je davalac lizinga - banka, vlasnik predmeta lizinga - vozila, tokom perioda ugovora o lizingu i da predmet lizinga - vozilo, ujedno predstavlja i sredstvo obezbeđenja naplate.


RTS :: Vučić sa vojnim vrhom o stanju u Vojsci; Stefanović: Ne trkamo se ni sa kim i nikome nismo pretnja\nPolitika Vučić sa vojnim vrhom o stanju u Vojsci; Stefanović: Ne trkamo se ni sa kim i nikome nismo pretnja\nsreda, 19. jan 2022, 11:17 -> 19:50\nSrbija nije nikome pretnja, naoružava se u obimu koji je potreban jedinicama da odbrane zemlju, rekao je ministar Nebojša Stefanović posle sastanka predsednika Aleksandra Vučića sa vojnim vrhom u Domu garde.\nU Domu garde na Topčideru održan je sastanak na kojem su izneti rezultati analize stanja operativnih i funkcionalnih sposobnosti Vojske Srbije za 2021. godinu.\nReferisanju su prisustvovali predsednik Srbije Aleksandar Vučić, ministar odbrane Nebojša Stefanović, načelnik Generalštaba i general Milan Mojsilović.\nMinistar Stefanović izjavio je, nakon sastanka, da je prošla godina prva posle dosta vremena u kojoj imamo veći priliv oficira, podoficira i profesionalnnih vojnika, kao i vojnika na dobrovoljnom odsluženjeu vojnog roka, od njihovog odlaska.\n"Nabavili smo i veliku količinu oružja, opreme koja je nedostajala vojsci", naveo je Stefanović.\nZahvalio je načelniku Generaštaba i svim članovima tog tela, kao i zaposlenima u Ministarstvu na tome što VS, posle mnogo godina, ima sposobnost ozbiljnog delovanja u noćnim uslovima.\n"Potpuno novi iskorak je to što smo nabavkom protivtenskovskog sistema "kornet" povećali efektivni domet protivoklopne borbe sa šest na osam kilometara, tako da vojska svakoga dana dostiže nove sposobnosti", rekao je resorni ministar.\nStefanović je rekao da Vojska svakog dana dostiže nove sposobnosti i najavio da će ove godine biti znatne nabavke naoružanja i opreme, ali i novih stanova za pripadnike VS.\nMinistar odbrane je podestio da će od ovog meseca svi zaposleni u VS i Ministarstvu odbrane dobiti povećanje plata od osam odsto i dodao da će Ministarstvo iz sopstvenih sredstava obezbediti dodatno povećanje plata od 10 odsto priradnicima Garde koji izvode veoma složene i obimne zadatke.\nOn je zahvalio na podršci predsedniku Vučiću bez čije pomoći ne bi bilo moguće opremanje VS značajnim nedostajućim sredstvima i opremom, ali i svima u Generalštabu i Ministarstvu koji su svojim angažmanom doprineli napretku sistema odbrane.\n"Srbija nije nikome pretnja. Naoružava se u obimu koji je potreban jedinicama da odbrane Srbiju. Ne trkamo se ni sa kim, nego se naoružavamo samo onoliko koliko je potrebno da se odbrani zemlja. Da je ranije ulagano više, sada ne bismo morali toliko da ulažemo da bismo nadoknadili propušteno", istakao je Stefanović, odgovarajući na komentre o naoružavanju srpske vojske.\nOn je upitao zašto Hrvatska, kao članica NATO-a, daje milijardu evra za kupovinu savremenih lovačkih aviona "rafal" i protiv koga namerava da ih upotrebi.


Nastavak dobre saradnje Subotice i Minhena | (Vesti - 10. 10. 2012) Subotica.com\nNastavak dobre saradnje Subotice i Minhena\n10.10.2012. u 00:00h\nDelegacija grada Subotice juče je, u okviru posete sajmu investicija "Expo real 2012" u glavnom gradu Bavarske, imala prijem u Gradskoj kući u Minhenu.\nPredstavnike lokalne samouprave Subotice primio je član Gradskog veća Minhena Kristian Miler sa saradnicima, članicom Gradske uprave za socijalna pitanja Marion Lih i članom Gradske uprave Hamidom Sijerčićem. U razgovoru sa gradonačelnikom Subotice u prethodnom mandatu Sašom Vučinićem, istaknuto je da uspešna saradnja sa Minhenom traje već 12 godina.\nU tom periodu grad Mihnen izdvojio je značajnu pomoć za subotičke socijalne, zdravstvene i obrazovne ustanove, a deca iz našeg grada svake godine učestvovala su i na sportskim turnirima u glavnom gradu Bavarske koji im je bio domaćin.\nSaradnja u pomenutim oblastima biće nastavljena, ali i proširena na ekonomsku sferu, rekao je Kristian Miler i dodao da će grad Minhen biti na usluzi Subotičanima u pronalaženju investitora iz Nemačke i stvaranju kontakata sa bavarskim firmama.\nDelegacija grada posetila Privrednu komoru Minhena i Gornje Bavarske\nSubotica na sajmu investicija i nekretnina u Minhenu: Expo real 2012\nSaša Vučinić nemačke investicije privlačenje stranih investicija\npre 29 minuta i 50 sekundi


Advokatska profesija na Kosovu među Srbima u izumiranju | KoSSev\nAdvokatska profesija na Kosovu među Srbima u izumiranju\nSreda 02. mart 2016, 19:48\nU Advokatskoj komori Kosova od 636 registrovanih advokata, 24 je srpske nacionalnosti. Ipak, na prste se mogu nabrojati oni koji na Kosovu zaista rade. Šta je prepreka da se više Srba sa Kosova bavi advokaturom i koliko to ugrožava prava pripadnika srpske zajednice?\nGorak ukus jedne istine je da je sasvim malo advokata srpske nacionalnosti, kaže jedan od njih, Miodrag Brkljač, a to se najviše oseti kada dođe do procesuiranja, pa usledi kršenje osnovnog ljudskog prava.\n"Ljudi ne mogu da dođu do advokata ili su advokati fizički odsutni, jer mi radimo neke predmete i po Srbiji. Dakle, ne mogu da nas nađu. Onda im se postavljaju advokati po službenoj dužnosti, ljudi nemaju drugog izbora moraju to da prihvate. A osnovno je pravilo i pravo stranke da sebi sama izabere advokata. Ako je taj advokat neke druge nacionalnosti možete da pojmite kakav je to odnos između klijenta i njegovog advokata," kaže Brkljač.\nU Advokatskoj komori Kosova registrovano je 24 advokata srpske nacionalnosti, ali procenjuje se da je između 7 i 15 onih koji se aktivno bave advokaturom na Kosovu. Starijih advokata je sve manje, a jedini registrovan u poslednjih deset godina je Dejan Vasić.\n"Advokatska profesija na Kosovu među Srbima je u izumiranju. Ja sam se u Advokatsku komoru upisao 2007. godine. Od tada je prošlo skoro 10 godina, a da niko u međuvremenu nije postao advokat. Možda se ljudi plaše. Možda razmišljaju da treba da idu u neke divlje krajeve i divlje sudove, pa se i toga boje. Sa druge strane na Kosovu je nakon rata bilo carstvo i leglo kriminala gde se zakoni nisu poštovali i raditi advokaturu u jednom takvom miljeu nije nimalo jednostavno," smatra Vasić.\nIpak, za one koji se ne plaše, nepriznavanje diploma je kamen spoticanja da postanu advokati, sudiije ili tužioci. Nakon dve godine pripravničkog staža Žarko Kostić ne može da polaže pravosudni ispit i da se registruje u Advokatskoj komori Kosova i nije jedini pravnik kome su trenutno vrata advokature zatvorena.\n"Svi oni imaju isti problem. Čak neki od njih su završili praksu, ali isto zbog tih nekih zakonskih prepreka ne mogu da izađu da polažu taj pravosudni ispit, isto ih koči ta nostrifikacija diploma," rekao je Kostić.\nPravni fakultet Univerziteta u Severnoj Mitrovici upisuje oko 100 studenata godišnje, a studirati pravo na Kosovu na srpskom , jedino je tu moguće. Ove diplome kosovske institucije ne priznaju. Uredba koju je Vlada Kosova usvojila u decembru 2015. predviđa proces verifikacije diploma nakon čega će biti moguće zapošljavanje i polaganje stručnih ispita, pa i pravosudnog. Na pimenu Uredbe još uvek se čeka.\n"Ali sad kada dođe na red pitanje implementacije ili sprovođenje u život onoga što je negde na nekom nivou dogovoreno onda tu nastupaju kako bi narod rekao tatntalove muke. Mislim da to može mnog brže da ide, samo ako postoji politička volja da se to reši. U krajnjoj liniji, nažalost, kod nas na Balkanu sve je izgleda politika," zaključuje Brkljač.\nDok se čeka primena Uredbe, ostaje primedbe Asocijacije srpskih pravnika Kosova da je polaganja pravosudnog ispita na srpskom otežano. To iz Ministarstva pravde demantuju i tvrde da se pravosudni ispit održava 4 puta godišnje i da ga je moguće polagati i na srpskom. Ipak, nisu kosovske institucije te koje su obezbedile priručnike za ovaj ispit na srpskom jeziku, već Asocijacija, koja je organizovala i pripreme za kandidate iz srpske zajednice. Uzalud, jer im diplome iz Severne Mitrovice nisu priznali, a Ministarstvo pravde čeka zeleno svetlo Ministarstva obrazovanja Kosova. Nakon pravosudnog, polaže se advokatski ispit i plaća članarina Advokatskoj komori, a bilo je onih koji su to sve prošli i platili, da bi im komora saopštila da licencu nisu dopili, ponovo, jer im ne priznaju diplome.


Slika: Michal Jarmoluk from Pixabay\nMinistarstvo za evropske integracije predložilo je devet projekata za dobijanje bespovratnih sredstava u iznosu od 157 miliona evra iz Investicionog okvira za Zapadni Balkan (WBIF). Među predlozima su i gradnja Transbalkanskog koridora i postrojenja za prečišćavanje otpadnih voda.\nU 25. pozivu za tehničku pomoći Investicionog okvira za Zapadni Balkan Srbija je nominovala tri projekta koji se odnose na transport, energiju i digitalnu infrastrukturu, a za šesti poziv za investicione grantove šest projekata koji se odnose na železnički i vodni transport, energiju, životnu sredinu i socijalnu infrastrukturu.\nUkupna vrednost investicija u okviru ovih devet projekata je oko 760 miliona evra, dok je iznos traženih grantova oko 157 miliona evra, saopštilo je Ministarstvo za evropske integracije.\nKonačnu odluku o projektima koji su izabrani Upravni odbor WBIF-a objaviće u junu.\nWBIF je jedan od glavnih instrumenata za sprovođenje Ekonomskog i investicionog plana za Zapadni Balkan vrednog devet milijardi evra\nGodinama unazad WBIF je poseban instrument podrške regionu od strane EU i međunarodnih finansijskih institucija, a od nedavno je i jedan od glavnih instrumenata za sprovođenje Ekonomskog i investicionog plana za Zapadni Balkan.\nPlan, vredan devet milijardi evra, Evropska komisija predstavila je u oktobru prošle godine. Cilj plana je, kako je navedeno, da podrži ekonomsko približavanje Albanije, Bosne i Hercegovine, Kosova*, Crne Gore, Severne Makedonije i Srbije na jednoj strani i EU na drugoj strani.\nOčekuje se da će izgradnja postrojenja za otpadne vode početi krajem 2022.\nJedan od predloženih projekata je nastavak gradnje Transbalkanskog koridora, tačnije deonice 4 – Bajina Bašta-Pljevlja-Višegrad koja predstavlja regionalnu interkonekciju između Srbije, BiH i Crne Gore. Pre nedelju dana Srbija je od WBIF-a dobila bespovratnu pomoć u iznosu od 12,8 miliona evra za treću deonicu koridora.\nU oblasti životne sredine, Srbija je predložila da bespovratna sredstva budu odobrena za izgradnju postrojenja za prečišćavanje otpadnih voda u Jagodini, Kikindi, Pirotu, Požarevcu, Vršcu, Trsteniku, Smederevu i Pančevu.\nMinistarstvo očekuje da radovi krenu u poslednjem kvartalu 2022, i navode da će ova postrojenja znatno poboljšati kvalitet životne sredine u ovim gradovima.\nJoksimović: Projekti će doprineti sprovođenju Zelene agende za Zapadni Balkan\nVećina predloženih projekata, kako se ističe, je posebno važna za klaster 4 – Zelena agenda, digitalizacija i infrastrukturno povezivanje, kao i za klaster 3 koji se odnosi na poboljšanje konkurentnosti i inkluzivni rast. Klasteri su deo Ekonomskog i investicionog plana za Zapadni Balkan.\nProjekti će doprineti rastu investicija i poboljšanju životnog standarda, kao i ostvarivanju ciljeva Zelene agende za Zapadni Balkan, koju je Srbija prihvatila na samitu u Sofiji, posebno u delu koji se odnosi na razvoj ekološki prihvatljivih vrsta transporta, kao što su železnički i rečni, rekla je Joksimović.\nMeđu devet kandidovanih projekata su i železnička deonica Niš – Dimitrovgrad na Koridoru 10, kao i razvoj infrastrukture za rečni saobraćaj i rešavanje kritičnih deonica na Savi i Dunavu.\nTagovi: postrojenje za preradu otpadnih voda, Transbalkanski koridor, WBIF\nPočetna » Vesti » Otpad » Srbija nominovala projekte za grantove iz Investicionog okvira za Zapadni Balkan


Borut Pahor odgovorio na kritike iz Srbije | Slovenija, Kosovo | Al Jazeera Balkans\nBorut Pahor odgovorio na kritike iz Srbije\nPredsjednik Slovenije izazvao reakcije čelnika Srbije nakon izjave o diplomatskoj podršci priznavanju Kosova među članicama Evropske unije.\nPahor ističe rješavanje otvorenih pitanja u svjetlu strategije prema kojoj sporove treba riješiti prije ulaska u Evropsku unijuEPA - Arhiva\nPredsjednik Slovenije Borut Pahor odgovorio je na kritike najviših zvaničnika Srbije zbog njegovih izjava da će Slovenija raditi na tome da osigura priznanje Kosova od članica Evropske unije koje to još nisu učinile, naglasivši da je Kosovo jedno od glavnih političkih pitanja o kojem Slovenija i Srbija imaju primjetno različite stavove.\nKako je navedeno u saopćenju iz kabineta predsjednika Slovenije, Pahor nije siguran da li su predsjednik Srbije Aleksandar Vučić i premijerka Ana Brnabić u potpunosti upoznati s njegovom izjavom o diplomatskoj podršci priznavanju Kosova među članicama EU-a.\nKako prenosi agencija STA, u Pahorovom saopćenju se kaže da će Slovenija podržati Kosovo ukoliko ispuni određene uvjete, uključujući poštovanje sporazuma o normalizaciji odnosa Prištine i Beograda, formiranje zajednice srpskih opština na sjeveru Kosova i ratifikaciju sporazuma o granici s Crnom Gorom.\nKako se navodi u saopćenju, Pahor vjeruje da bi, uprkos poznatom odbijanju Srbije da prihvati mogućnosti da diplomatski prizna Kosovo, vlasti u Beogradu trebale uzeti u obzir to što je on napomenuo da Kosovo treba ispuniti navedene uvjete ukoliko očekuje pomoć Slovenije.\n'Španija nam je saveznik'\nPredsjednik Srbije reagirao je u ponedjeljak na izjave Pahora, upitavši kako slovenski predsjednik želi ubijediti preostale članice EU-a da priznaju nezavisnost Kosova kada "nam je Španija sve veći saveznik".\n"Ako se Španija tako ponaša, što se Pahor tako ponaša? Sada će on da ubedi da Španija prizna nezavisnost Kosova", rekao je Vučić.\nPremijerka Srbije rekla je, također u ponedeljak, da je neprijatno iznenađena izjavom predsjednika Slovenije da će pokušati utjecati da pet članica EU-a koje nisu priznale Kosovo to učine te ocijenila da takva izjava nije u skladu s dobrim i prijateljskim odnosima sa Slovenijom.\nO tome, dodala je Ana Brnabić, nije bilo riječi tokom nedavno održanog sastanka, koji je, kako je rekla, bio dug i otvoren.\nDeset godina nezavisnosti Kosova\nGoranović o obilježavanju desete godišnjice nezavisnosti Kosova


Prožete čednošću, senzualnošću i erotikom, žene su kroz istoriju umetnosti bile neiscrpna inspiracija slavnih slikara.\nSa željom da predstavi istoriju ženskog portreta tokom 500 godina, Filip Skot Džonson je sačinio video u kome se nalaze slavna dela umetnika koji se smatraju poštovaocima ženske lepote.\nVideo „500 Years of Female Portraits in Western Art“, u 3 minuta pruža pregled uticaja umetnika koji pripadaju različitom periodu, stilu i tehnici na razvoj istorije ženskog portreta. Ujedno on predstavlja i ineteresantan osnov za analizu žene i njenu ulogu u društvu kroz vekove.\nSkot Džonson je izabrao devedeset čuvenih portreta od Glave anđela iz druge polovine 12. veka, preko renesansne Mona Lize do savremenog Dalija, prikazavši na taj način ženski lik sa svim relevantnim činiocima njenog razvoja u umetnosti kroz vekove.\nGracionzna forma u kojoj je video napravljen čine da on predstavlja svojevrsan vodič kroz istoriju ženskih portreta, koji će sa zanimanjem odgledati i oni koji slabo poznaju ovu vrstu umetnosti.\nNeobične umjetnosti i umjetnici\nPonašao se kao genije, genije je i postao!


Ministarstvo prosvete, nauke i tehnološkog razvoja tražilo je od direktora OŠ "Karađorđe" Milana Žegarca da im dostavi izveštaj o tome šta se dogodilo u toj školi 4. marta nakon što su pojedini mediji objavili da su dečaka vršnjaci navodno silovali štapom u dvorištu škole, kao i da su sve snimali mobilnim telefonom, u ovom ministarstvu.\n-Ministarstvo je upoznato, kontaktirali smo sa direktorom i tražilim smo mu izveštaj o tom incidentu. Tim za zaštitu od nasilja i diskriminacije stupio je u kontakt sa direktorom i preduzeo korake iz svoje nadležnosti.\n-Pošto je reč o vrlo osetljivoj stvari i maloletnicima, u javnost nećemo izlaziti ni sa kakvim detaljima - rečeno je iz Ministarstva.\nDirektor škole Žegarac u ponedeljak nije odgovarao na pozive novinara.\nNeki roditelji čija deca idu u tu školu, a sa kojima je kontaktirao rekli su da su čuli da se dogodio incident, ali da nisu upoznati sa detaljima.


Makron: Potrebni novi partnerski odnosi sa Rusijom, uskoro susret sa Putinom - Sputnjik Srbija\nMakron: Potrebni novi partnerski odnosi sa Rusijom, uskoro susret sa Putinom\n09:53 29.06.2019 (osveženo 10:01 29.06.2019) Preuzmite kraći link\nFrancuski predsednik Emanuel Makron izjavio je na konferenciji za novinare po završetku samita G20 u Osaki da je neophodno izgraditi nove partnerske odnose sa Ruskom Federacijom.\nOn je najavio i da će uskoro biti održan novi susret između njega i predsednika Rusije Vladimira Putin i to u narednih nekoliko sedmica.\n„Sa predsednikom Rusije razgovarali smo o raznim kriznim pitanjima, kao i o Ukrajini. Želeo bih da se u narednih nekoliko nedelja organizuje i susret na nivou šefova država i predstavnika vlade u normandijskom formatu“, naglasio je.\nMakron je rekao i da ne želi da taj susret bude organizovan čisto „susreta radi“, već da dođe do evidentnih napredaka po pitanju ukrajinske krize.\n„Naši timovi, naši ministri će se sastati kako bi nastavili ovaj razgovor u narednih nekoliko nedelja. I mi ćemo se takođe sastati kako bismo razgovarali na tu temu“, zaključio je francuski predsednik.


- Reklamacija usled neispravnosti robe\nUkoliko nakon određenog vremena korišćenja proizvod prestane sa radom u garantnom roku molimo vas da nas kontaktirate. Molimo vas da račun i garanciju obavezno čuvate dok traje garantni period jer bez njih nećete moći da ostvarite uslove iz garancije.\nPri podnošenju reklamacije od strane korisnika neophodno je popuniti Obrazac za odustanak - reklmaciju koji se nalazi na poleđini računa koji ste dobili sa robom.\n- Reklamacija ukoliko je došlo do loma ili oštećenja pošiljke u isporuci\nU slučaju da korisnik usluga Post expressa ( kupac) želi da ostvari naknadu štete dužan je da pošti podnese pisani zahtev za naknadu štete. Uz pisani zahtev korisnik dostavlja i :\nZapisnik o neispravnosti pošiljke i primerak adresnice, u slučaju da se zahtev odnosi na:\n1) potpuno oštećenje pošiljke\n2) oštećenje ili umanjenje sadržaja pošiljke\nZapisnik o neisprvnosti pošiljke se sačinjava u odredišnoj pošti primaoca i može se sačiniti po službenoj dužnosti na zahtev primaoca ako je neispravnost pošiljke primećena prilikom ili nakon uručenja. Ako je neispravnost primećena nakon uručenja pošiljke, primalac je u obavezi da priloži i izjavu koju dobija i potpisuje u pošti.\nRok pokretanja reklamacije Post expressu zbog oštećenja sadržaja je odmah prilikom uručenja ili najkasnije narednog radnog dana ( u roku od 24h). U tom slučaju se u dostavnoj pošti , komisijski, sačinjava zapisnik o neispravnosti pošiljke.


ANEM :: Davali lažne podatke o imovini\n14.5.2015. (Beta, B92) - Agencija za borbu protiv korupcije podnela je prošle godine 14 krivičnih prijava protiv državnih funkcionera zbog davanja lažnih podataka o imovini.\nDirektorka te agencije Tatjana Babić je na sednici dva skupštinska odbora, predstavljajući izveštaj o radu agencije za prošlu godinu, rekla da kada je u pitanju rešavanje o sukobu interesa, 2014. godine okončano više predmeta nego 2013. godine i istakla da je broj postupaka po službenoj dužnosti nastavio da pokazuje tendenciju rasta.\n"U oblasti kontrole imovine, Odeljenju za borbu protiv korupcije Republičkog javnog tužilaštva podneto je 14 krivičnih prijava zbog davanja lažnih podataka o imovini i 34 izveštaja drugim nadležnim državnim organima", rekla je Babić.\nKako je navela, u oblasti predstavaki i zaštite uzbunjivača imali su u radu ukupno 2.392 predmeta i taj broj takođe pokazuje tendenciju rasta.\nOna je međutim dodala da se u toj oblasti rada agencija suočava sa velikim problemom u pogledu broja zaposlenih, koji imaju preko 400 predmeta u radu.\nBabić je izrazila zabrinutost zato što je tek nešto više od jedne četvrtine aktivnosti iz Strategije za borbu protiv korupcije ispunjeno u rokovima i na način kako je to predviđeno, a da je za čak polovinu data ocena da nisu ispunjeni uopšte.\nKako je navela, 49 odsto aktivnosti predviđeno strategijom nije ispunjeno, a 22 odsto agencija nije mogla da dođe do podataka koji bi na pouzdan način pokazali da li su aktivnosti ispunjene.\nOna je rekla i da je u 2014. godini budžet za agenciju bio 156 miliona dinara, a da je ove godine 194 miliona dinara, ali kako je navela, ni to nije dovoljno.\n"Potrebni su nam dodatni i ljudski i materijalni resursi. Treba imati u vidu broj funkiconera u Srbiji, da agencija mora da vodi evidencije, pa je jasno da nam trebaju adekvatni resursi. Treba imati u vidu i česte izbore kod nas", rekla je Babić.Ona se osvrnula i na izradu modela novog zakona o Agenciji za borbu protiv korupcije, za koji je rekla da je jedna od najznačajnijih, a koji su u julu predali resornom ministarstvu i dostavili svakom poslanikom.\nIzveštaj o radu Agencije i Nacionalnoj strategiji za borbu protiv korupcije predstavljen na zajedničkoj sednici Odbora za finansije, republički budžet i kontrolu trošenja javnih sredstava i Odbora za pravosuđe, državnu upravu i lokalnu samoupravu.


Beta\t 5. oktobra 2015. 20:50\nPredsednik Srbije Tomislav Nikolić konstatovao je da nisu ispunjeni zakonski uslovi da donese ukaz o rasrešenju direktora Vojno-bezbednosne agencije, navedeno je u dokumentu koji je na svom sajtu (www.ombudsman.rs) objavio zaštitnik građana Saša Janković.\n“Ministar odbrane je osporio odgovornost direktora Vojno-bezbednosne agencije i konstatovao da nema nezakonitosti u njegovom radu. To je potvrđeno izveštajima generalnog inspektora službi i zaključkom Odbora Narodne skupštine za kontrolu službi bezbednosti. Ministar odbrane je predložio da direktor VBA brigadni general Petar Cvetković bude vanredno unapređen”, navedeno je u dokumentu koji je potpisao generalni sekretar u kabinetu predsednika Srbije Nedeljko Tenjović.\n“Svi državni organi, a posebno takozvani organi sile, moraju da se povinuju Ustavu i zakonu i da svoja ovlašćenja koriste u svrhe u koje su im data. Demokratska civilna kontrola oružanih snaga i službi bezbednosti demokratski je standard bez koga vojska i službe mogu da se podvrgnu političkoj ili ličnoj moći, sa ogromnim štetnim posledicama”, naveo je tada ombudsman.\n“Ministar odbrane Bratislav Gašić i direktor VBA Petar Cvetković pogazili su oba principa i iskazali čvrstu nameru da to čine i u budućnosti, zbog čega je moja javna preporuka za njihovo razrešenje bila neminovna”, ocenio je zaštitnik gradjana.\nJanković je takođe, kada je izneo preporuku, izrazio uverenje da će organi nadležni za njihovu smenu odlučiti “u najboljem interesu građana i demokratskih vrednosti na kojima je sazdana naša država”.


U interesu poreskih obveznika da se evidentiraju za PDV\nDirektor Poreske uprave Republike Srbije Vladimir Ilić izjavio je da je u interesu poreskih obveznika da se evidentiraju za porez na dodatu vrednost (PDV), jer samo oni koji su registrovani za PDV mogu ostvariti pravo na odbitak poreza.\nIlić je na današnjoj konferenciji za novinare ponovio da će PDV stvoriti jednak privredni ambijent za sve obveznike, pošto će smanjiti sivu ekonomiju i eliminisati neposrednu konkurenciju onih koji ne plaćaju poreze, i podsetio na to da rok za registraciju poreskih obveznika ističe 30. septembra.\nOn je naveo da se do 14. septembra prijavilo više od 1.100 obveznika i da će prihod u budžetu, zahvaljujući uvođenju PDV-a, biti povećan za 30 odsto.\nKazne za pravna lica koja se ne evidentiraju do 30. septembra iznose od 100 hiljada do milion dinara, dok su kazne za preduzetnike u visini od 12.500 do 500 hiljada dinara, a za odgovorno lice u firmama od 10 hiljada do 50 hiljada dinara.\nObavezu da se evidentiraju za porez na dodatu vrednost imaju sva lica koja su u prethodnih 12 meseci ostvarila ukupan promet veći od milion dinara, a manji od dva miliona dinara, odnosno koji procenjuju da će u narednih 12 meseci ostvariti ukupan promet veći od milion dinara, ponovio je Ilić i dodao da se evidencione prijave mogu dobiti u bilo kojoj filijali ili ekspozituri Poreske uprave, kao i na njenoj Internet adresi.


► U Grčkoj privedena dvojica novinara posle tužbe ministra odbrane\nNovinar i urednik grčkog lista Filelefteros privedeni su u Atini posle objavljivanja članka u kojem se navode nepravilnosti u rukovođenju evropskim fondovima namenjenim za poboljšanje uslova života migranata u zemlji.\nNovinari su privedeni posle tužbe ministra odbrane Panosa Kamenosa čije je ministarstvo zaduženo za fondove Evropske unije (EU). U članku objavljenom u petak, navodi se da su neki od korisnika fondova preduzetnici povezani s Kamenosom.\nJedan od privedenih novinara Panajotis Lampsias rekao je agenciji AP da se on i njegov kolega nalaze u policijskoj stanici u Atini gde će prenoćiti i da će verovatno sutra biti upućeni na saslušanje.\nOpozicione stranke u Grčkoj osudile su pritvaranje novinara.\nTuristička organizacija Srbije u saradnji sa TO Zlatibor organizovala je studijsku posetu Zlatibora novinara iz Srbije i zemalja regiona.


Cijenit ćemo je tek kada je ne bude: Globalni prinosi kafe sve slabiji\nHome / Magazin / Cijenit ćemo je tek kada je ne bude: Globalni prinosi kafe sve slabiji\nBy eSrebrenica.ba on 6. November 2016.@esrebrenica\nGlobalna potražnja za kafom iz dana u dan raste, a zalihe kafe ne mogu odgovoriti na ove zahtjeve. Ako je suditi po Bloombergovoj analizi tržišta, glavni krivci za ovo su Amerikanci mlađi od 35 godina.\nMilenijumska generacija Amerikanaca čini 44 posto ukupnog broja konzumenata kafe u SAD-u, a kafu počinju piti u sve mlađoj dobi.\nU proteklih osam godina je konzumacija kafe porasla sa 34 na 48 posto među populacijom do 24 godine starosne dobi, a među populacijom od 25 do 39 godina skočila je za 9 posto.\nIako je istraživanje vršeno u SAD-u, ovi podaci se sasvim slobodno mogu primijeniti i na globalnom nivou.\nMeđutim, Brazil, najveći svjetski proizvođač i izvoznik zrna kafe nalazi se pred sušom zbog koje bi se u svijetu u skorije vrijeme mogao pojaviti nedostatak ovog napitka.\nPosljednji izvještaj Instituta za klimu upozorio je kako bi polovina regija za uzgoj i proizvodnju kafe do polovine stoljeća mogla u potpunosti nestati. “Pojas zrnevlja” kako se nazivaju ekvatorijalne zemlje kao što su Brazil, Etiopija, Kolumbija, Vijetnam i Indonezija se suočavaju sa sve većim temperaturama i promjenama u kišnim sezonama.\nFakori kao što su kafena hrđa i povećane cijene đubriva također nepovoljno utječu na prinose usjeva kafe i podižu cijenu napitka širom svijeta.\nMilenijumska generacija je odgovorna za izumiranja mnogih životinja i biljaka širom svijeta, a jedna od posljednjih koja se susreće sa ovom nepovoljnom mogućnošću je i kafa.


Niška vlast odbija da priča o medijima, aerodromu, pružnim prelazima i paljenju automobila - JuGmedia\nNiška vlast odbija da priča o medijima, aerodromu, pružnim prelazima i paljenju automobila\nVladajuća koalicija u niškom parlamentu ponovo je odbila zahteve opozicije za uvršatavanje u dnevni red pitanja kao što su: obrazovanje komisije za medijsku sliku u Nišu i javnu debatu, zahtev za obeležavanje svih pružnih prelaza, rasvetljavanje svih slučajeva paljenja automobila, kao i vračanje aerodroma gradu.\nOve tačke su pokušali da uvrste na dnevni red opozicioni odbornici iz redova Niške inicijative, Demokratske stranke, kao i Obroničke grupe „Niš moj grad, ali je predsednik Skupštine grada Niša odbio da ih uvrsti za raspravljanje na sednici uz obrazloženje da „predlog za proširenje nije u skladu sa Poslovnikom Skupštine grada“.\n„Ovo nije prvi put gde se vladajuća koalicija navodno nudi da nam pomogne i da nam služba stoji na raspolaganju ali za zadnje tri godine nismo uspeli da proširimo dnevni red zasedanja, izuzev amandmana koji su se u dva maha našli na dnevnom redu i bivali odbačeni glasanjem. Nijedna tačka koja je od suštinske važnosti nije mogla da se nađe ni u debatnom obliku, za šta imamo pravo kao saziv Skupštine, a prvenstveno građani koji trebaju da budu informisani i čuju stavove svih političkih organizacija i pokreta“, navode iz Niške inicijative.\nPitaju se, ukoliko Služba Skupštine grada stoji na raspolaganju svim odbornicima i grupama, zbog čega običnim dopisom svi sem „vladajućih odbornika“ ne mogu da zatraže da služba uobliči naše zahteve za proširenje dnevnog reda?\n„Odbornici ne treba da budu pravnici sa iskustvom u formiranu ovakvih dokumenata, Odbornici u ovom slučaju treba da se tretiraju kao „neuke stranke“ jer su Odbornici predstavnici naroda i treba da budu različitih struka i profila obrazovanja. U „obaveštenjima“ nam se uvek daje uopšteno rešenje i odgovor, bez konkretnog uputstva i forme, primera… Ukoliko jedan Doktor ili Profesor hoće da proširi dnevni red zasedanja, da li to znači da treba da idu na opširni kurs Prava i da polažu ispit poznavanja svih zakona iz domena Politike, lokalne samopuprave i Upravnog postupka“, dodaju.\nIz Niške inicijative zaključuju da je ovakav vid ponašanja „testament nasilništva u rukavicama, simuliranje demokratije i imitacija institucija“.\nSvečano i na Svetu Trojicu\nU penziju u sedamdesetoj: Radni vek će se poklopiti sa životnim vekom\nPodela subvencija poljoprivrednim proizvođačima juče je nastavljena u Manojlovcu, nakon što su ugovori uručeni u Grdelici, Pečenjevcu i Vučju.…\nLokalna samouprava grada Leskovca redovno izmiruje sve svoje obaveze, bez dana kašnjenja, u cilju stabilnog funkcionisanja svih oblasti društva, sopšteno…\n13.06.2019. u 21:46\nNe vole oni da pricaju o nicemu oni bi da vladaju bez ikakve odgovornosti, a na pruznim prelazima da ginu ljudi, u s. Vrtiste na pruznom prelazu ne mozete da vidite na deset metara voz zbog neociscenog rastinja, a rampa malo malo pa ne radi, radnici koji su se tu zatekli kazu da nema ko to da uradi jer su sve radnike otpustili, aerodrom kako je preuzela drzava u sve vecim gubicima i ide ka zatvaranju, automobile ko pali to nije bitno jer ce se otkriti neki nalogodavci za koje nije dobro da se sazna. O medijima nece, jer ovako mogu da muljaju i da nije dobro da narod cuje pravu istinu ili bas sve.


f Sporazum za bolje odlaganje otpada u Kragujevcu\t- Arhus Centar Subotica\nSporazum za bolje odlaganje otpada u Kragujevcu\nU Kragujevcu je 26. maja potpisan sporazum o povezivanju gradova i opština za bolje upravljanje otpadom. Kako se navodi u saopštenju Ministarstva poljoprivrede i zaštite životne sredine, ovaj sporazum Kragujevca, Knića, Rekovca, Aranđelovca i Topole pomoći će da se reši problem odlaganja otpada za 250.000 građana.\nU Srbiji postoji veliki broj nesanitarnih deponija, koje ugrožavaju životnu sredinu i zdravlje ljudi. Na ovaj problem ukazuje i EU, koja je konstatovala da Srbija ima samo sedam regionalnih deponija koje su u skladu sa standardima EU. Od 164 opštinske deponije, 12 je na udaljenosti manjoj od 100 metara od naselja, a 25 je na manje od 50 metara od reke, potoka, jezera ili akumulacije, što takođe ukazuje na ugroženost stanovništva.\n"Međuopštinski sporazum za osnivanje regiona za upravljanje otpadom je prvi korak u proceduri regionalnog umrežavanja gradova i opština u cilju rešavanja pitanja prikupljanja, selekcije i deponovanja otpada na regionalnim sanitarnim deponijama i ovim će se rešiti problem za preko 250.000 građana", rekla je državni sekretar ministarstva poljoprivrede Stana Božović.\nOna je sa gradonačelnikom Kragujevca Radomirom Nikolićem potpisala i Aneks ugovora o Izgradnji i opremanju reciklažnog centra grada Kragujevca u vrednosti od 45 miliona dinara, ali nije saopšteno na šta se aneks odnosi.\nNavela je da se lokalna vlast Kragujevca do sada nije bavila otpadom, "što kao rezultat ima smetlište koje preti da ugrozi stanje životne sredine celog grada".\nStručnjaci godinama ukazuju na potrebu da se izgradi nova deponija jer stara, koja se koristi više od četiri decenije, predstavlja ekološki problem, a pored toga postoje i divlji otpadi.\nPrema tvrdnjama Demokratske stranke, bilo je planirano da Kragujevac koristi deponijski gas tako što ga pretvara u električnu i toplotnu energiju, a 2011. je potpisan i ugovor između Vlade i Kragujevca o izgradnji reciklažnog centra. Navodi se da je to stopirano sa dolaskom Srpske napredne stranke na vlast i da je problem finansiranje jer je ukinut Fond za zaštitu životne sredine.\nDa ovaj slučaj nije usamljen, pokazuju podaci srpske Agencije za zaštitu životne sredine, ali i upozorenja EU.\nTako je u izveštaju o napretku Srbije iz oktobra 2014. Evropska komisija navela da u Srbiji ima samo sedam regionalnih sanitarnih deponija, kao i da je potrebno da se neodgovarajuće deponije zatvore.\nFokus bi trebalo da bude na razdvajanju otpada i recikliranju, a ne na polaganju u deponije, smatra EU.\nO stanju deponija govore i podaci Agencije za zaštitu životne sredine, prema kojma se od 164 deponije 12 nalazi na manje od 100 metara od naselja, što predstavlja rizik od zagađenja i bolesti koje prenose životinje koje su na deponijama, poput miševa i pacova.\nPored toga, 25 se nalazi na manje od 50 metara od voda, od čega je 14 deponija na samoj obali ili u njegovom trupu. Navodi se i da se 11 deponija nalazi na manje od 500 metara od zone izvorišta vodosnabdevanja.\nSvaka peta nije dostavila podatke o udaljenosti.\nU prikazu Agencije navodi se da u 46 slučajeva postoji mogućnost povezanosti deponije sa vodotokom, dok je u 28 slučajeva deponija u poplavnom području ili njegovoj blizini.\nStarost deponija varira od 10 godina, što se odnosi na Bačku Palanku-Obrovac, Belu Palanku, Malo Crniće, Pančevo i Tutin, koje su otvorene 2005. godine, do skoro 60 godina, pošto je deponija u Silbašu u opštini Bačka Palanka otvorena 1956. godine.\nPrerada otpada je na nivou statističke greške – po podacima Agencije na 160 deponija se ne vrši prerada otpada.\nEvidenciju o vrstama otpada vodi samo 30 deponija, odnosno ni svaka peta.\nPrikupljanjem otpada je prema podacima iz 2013. obuhvaćeno 80% stanovništva, prikupljeno je i deponovano 1,9 miliona tona komunalnog otpada.